هەیئەتی نوێنەرایەتی گەلی كورد چۆن دامەزرا؟\n14/12/2020 2401 جار خوێندراوه‌ته‌وه\nلەو چەند لاپەڕەدا پێداچوونەوەیەكی كورتدەكەین بۆسەر دامەزراندنی هەیئەتی نوێنەرایەتی گەلی كورد، لەدەرفەتێكی دیكە بەتێروتەسەلی ڕودەكەینەسەر ئەو پێكهاتە بەنرخە كە چەپكەگوڵی سەرسەوەتەی بزوتنەوەی ڕزگاریخوازی كورد بوو.\nسوپاس‌و پێزانینی خۆم ئاراسته ی برای به ڕێزم كاك زانیار عومرانی ده كه م كه به دڵفراوانی كاری پێداچوونه وه ی ئه و نووسراوه ی گرته ده ست و به هه ستی جوان، لێهاتوویی و خۆ پێوه ماندووكردنی زۆرگه لێك یارمه تیدام.\nلەپاش شۆڕشی گەلانی ئێران لەساڵی ١٣٥٨، مێژوو پەیامێكی ئاراستەی كورد كرد: دەرفەتێك ڕەخساوە بۆ گەلی كورد ولەسەردەمێكی نوێدا خۆی دەبینێتەوه، ئاڵنگاری بەرچاو ڕووبەڕووی بووەتەوه.\nدەبێ رزگاری بێت لەپەلهاوێژی داگیركەران و دەستدرێژی زۆرداران. ڕۆڵەكانی كورد ئەشێ جارێك بۆ هەمیشە زرێ پڕگرێ و پتەوەكان لەبەریەك هەڵوەشینن، كۆتایی بەچارەڕەشی و ژیانی تاڵ بهێنن، چیدی مافەكانی نابێ پێ خوست بكرێ. بەوریایی و لێهاتوویی و یەكگرتوویی لێكدانەوە و تێكخرانەوە بكەن بۆ بەرەنگاربوونەوە لەگەڵ دەسەڵاتی نوێ كە درێژەپێدەری دەكات لەسیاسەتەكانی سەردەمی پێشوو.\nڕۆژگاری دژوارو ئەستەمیان لەبەره، بەزیتی وردبنەوەو ژیرانە لێى بكۆڵنەوه‌و نەچنە ژێر گوشاری ئەوانە كە بوون و كەسایەتیی و ناسنامەی كورد و كۆمەڵگای كوردستان ناپەژرێنن. كورد ڕاستییەكی مێژویی و سیاسییه، كورد هەم فاكتەرە هەم ئاكتەر بۆ درێژەپێدانی شۆڕشی ئێران و ڕزگار كردنی لەداكەوتن. مێژوو هەروەها ئەركێكیشی بۆ دەستنیشان كردبوو: یەكیەتی و یەكدەنگی.\nگەلی كورد لەگەڵ پڕانی گەلانی ئێران شۆڕشی دژ بە دیكتاتۆڕییان گەیاندە ئاستی سەركەوتن، بەڵام بەتەنهایی‌و بەپشتگیری هێزی چەپ‌و دیموكرات‌و ئازادیخوازی ئێران ڕاپەڕێنێكی نوێی گرتەدەست، ناوەرۆكی سەرەكی لەم ڕاپەڕینەدا ڕەوت‌و ڕوداوێكی تازەبوو، دیاردەیەكی جیاواز بوو، لەئێرانی پاش شۆڕشی ٥٧دا دوو ناوەند بەرچاو دەكەوت: ناوەندی ڕوحانیەت كە بناغەی حوكمڕانی لەسەر شەریعەتی ئیسلام دادەمەزراندو لەئیسلامی سیاسیدا سەرمایەی وەگەڕدەخست، لەبەرامبەردا ناوەندی كوردستان بوو كە بڕوای بەعلمانییەت (سیکۆلاریزم) بوو، لەمافە بنەڕەتییەكان‌و ئازادی‌و دیمۆكراسی دەڕوانی.\nهەر دوو لەو ناوەندانە خەریكی ڕێكخستن و بەجێگەیاندنی نەخشەڕێگاكانیان بوون، بەڵام دووهەمیان بەڕەتكردنەوەی بەرنامە و پێكهاتە و دامەزراوەكانی یەكەم دەوری دەبینی. لایەنی كورد لەڕێواری سیاسیدا بەرامبەر بە ستروكتورە ئیسلامییەكانی دەوڵەت كە لەسەر بنچینەی نابەرابەری پێكدەهات و نێشاندەری زاڵبوون بەسەر ڕەهەندەكانی سیاسی و كۆمەڵایەتی و فەرهەنگی بوو چۆكی دانەدا، ڕاوەستا و ململانێ كرد و شێتیی و دێوانەیی و جنوونی دەسەڵاتی نوێی بەرپرچ دایەوه. مێژووی ساڵەكانی ٥٧ و ٥٨ لێواولێوە لەتوندوتیژییەكانی حوكمڕانانی ئێران بۆ سڕینەوەی بەرهەڵستكارەكان. تایبەتمەندییەكانی ڕژیمی نوێ لەگەڵ دەسكەوتەكانی كوردستان ئاشتیهەڵنەگر بوون. سیاسەتی ڕاگرتنی خەڵك لەژێر فەرمانبەری، دەست لەسەرچۆكدانان و گوێڕایەڵ كردن بۆ ئامۆژگارییەكان، كاردانەوەی نەبوو. سیستەمی دەستبەسەرداگرتن و پێشێلكردنی دەسكەوتەكان لەكوردستان سەری نەگرت. ڕق و تووڕەیی دەسەڵات لەم دۆخەی كوردستان لەسەرێك بۆ تۆڵەكردنەوە بوو، لەبەرێك بۆ كۆتاییهێنان بە عیلمانییەت.\nبەم هۆكارانە بوو كە سیاسەتی دەسەڵاتی نوێ لەچوارچێوەی ئێتنۆسید Ethnocide دا شرۆڤەی بۆ دەكرا، سیاسەتێك كە لێهاتووتر بوو لەجینۆساید، بەرپرسان بڕیاریاندابوو كە ناسنامەی نەتەوەیی، فەرهەنگ‌و بەتایبەت ئەو شارستانییەتە پێشكەوتوە كە لەڕاپەڕینی كوردستان چەكەرەی كردبوو، بنەبڕبكەن. گەلی كورد وریابوو: ڕووحانییەتی كورد خۆی لەدەستێوەردانی سیاسەت بەدور ڕاگرت‌و شەرعییەتی داخوازییەكانی كوردی كردە چرای ڕیگای داهاتوو.\nپێكهاتە سیاسسیەكان بەهاكانی ئینسانی، نەتەوەیی‌و دیمۆكراتییان كرد بەئامانج‌و ئۆبژێكتیڤ و لەگەڵ خەباتی دژ بەتۆتالیتاریزم و سەرەڕۆیی تێئۆكراسی ئێران تێكەڵاویان كرد. بەشداری لەبزووتنەوەی ڕزگاریخوازی نەتەوەیی لەكوردستان هەوڵ و هەڵمەتێكی پان و بەرین بوو بۆ بەجێگەیاندن و بەدەستەوەگرتنی مافی دیمۆكراسی و چارەنووس. نەتەوەی كورد پاڵنەری داخوازیی مافی چارەنووس بوو بۆ دیاری كردنی رژیمی سیاسی – حقوقی ناوخۆیی لەژێر دەستەواژەی خودموختاری. كورد یەكدەنگ و یەك وتار نوێنەرایەتی خۆی بەخشیبوو بەهێزە سیاسییەكان.\nداواكاریی و كەڵكوەرگرتنی نەتەوەی كورد لەپرەنسیپەكانی مافی نەتەوەكان بۆ بەدەستەوەگرتنی چارەنووس دوو بەشی لەخۆ گرتبوو:\nـ دامەزراندنی سیستەمێكی حوكمرانی بۆ دابین كەردنی ئازادی ڕاستەقینە و دیمۆكراسیی بەشداركردنی خەڵك لەهەڵسووڕاندنی كاروباری ئێران.\nـ پێگەیشتن بەمافەنەتەوەییەكان وەك كۆمەڵگایەكی خودموختار.\nپێكهاتە سیاسییەكان لەڕوی سیاسییەوە تێكۆشانی چەندلایەنەو داواكاری جیاوازیان هەبوو، بەڵام كاتێك كوردستان كەوتەبەر پەلاماری سەربازی، كۆی ئەوانە دژ بەدوژمنكاریی دەسەڵات ڕابون‌و قۆڵیان هەڵماڵی بۆ بەرپرچدانەوه. بەرخۆدانی سەربازی، ڕەوتی بزاڤی كوردی گۆڕی و لەو سەردەمەدایە كە خۆی لەبزووتنەوەیەكی ڕزگاریخوازیدا دەبینێتەوە. حیزب و ڕێكخراوەكان خەباتی هاوبەش لەئەستۆ دەگرن كەبریتییە لەپاراستنی خەڵك و دەسكەوتەكان و گەیشتن بەئامانجەكان.\nبزوتنەوەی ڕزگاریخوازی كورد لەئاستی نێونەتەوەییدا خاوەنی ماف‌و ئەرك بوو:\nـ ماف بوو ئەوە كە لەدەستدرێژییەكانی دەوڵەتی ئێران بپارێزرێ‌و بۆی نەبێت پەیمانە نێونەتەوەییەكانی واژۆكراو لەژێر پێبنێت.\nـ سود لەپەیماننامە جیهانیەكان وەربگرێت بۆ پشتگیری‌و یارمه‌تی.\n٢ - ئەركەكان:\nـ پرەنسیپەكانی وەك بەها ئینسانی و حقوقیەكان رەچاو بكات.\nـ لەیەكەمیاندا ناكام ماوە، بەڵام لەبەشی دووهەمدا سەركەوتوو بوو.\nـ لەو حاڵەتەدا لەبەرئەوە كە بزووتنەوەی ڕزگاریخوازیی نەتەوەیی كورد چاوەدێری پرەنسیپە نێونەتەوییەكانی كردبوو، كۆمەڵگای جیهانی ئەركی سەرشانی بوو كە هەڵوێست بگرێ بەرامبەر بە توندوتیژیی و دەستدرێژی ده وڵه تی ئێران بۆسەر ئازادی و مافەبنەڕەتیەكان، واتە ئەوهێرشە سەربازییانە كە بزاڤی كورد ڕووبەڕوویان ببوویەوە.\n41 ساڵ بەسەر دامەزرانی دەستەی نوێنەرایەتی گەلی كورددا تێپەڕدەبێ. پێكهاتەیەك كە لەسەردەمی خۆی و لە میژووی بزووتنەوەی ڕزگاریخوازی كورد لەڕۆژهەڵاتی كوردستان لەڕووی یەكدەنگی و یەكگرتوویی هێزەكانی كورد دیاردەیەكی بێوێنە و بێهاوتا بوو و كاردانەوەی لەئاستی سیاسی وكۆمەڵایەتی لەسەر كۆمەڵگای كوردستان بەرچاوه.\nجێی خۆیەتی لەدۆخی ئەوڕۆ ئاوڕێك بدەینەوە سەر:\nـ چۆنیەتی دامەزرانی ئەو ڕێكخراوە یەكگرتوویه، چاوخشاندنێک بەبارودۆخی مێژوویی، سیاسی و كۆمەڵایەتی كوردستان و ئێران،\nـ پێكهێنەرو پێكهاتەكان، هەوڵەكان و چاوپێكەوتنەكانی پێشووی نێوان هێزەكانی ئەو سەردەمەی كورد، هەڵوێستەكان و لێكدانەوەكانیان،\nـ هەڵوێست وهەڵسوكەوتی بەرپرسانی هەیئەتی تایبەت بەپرسی كورد،\nهەیئەتی نوێنەرایەتی گەلی كورد لەچ دۆخێكدا دامەزرا؟\nلەپاش ڕوخانی رژیمی پاشایەتی لەئێران، بەشی ئایینی و ڕووحانیەتی ئێران بەسەرۆكایەتی ڕوح اللە خومەینی باڵیان خستەسەر دامودەزگاكانی کارگێڕی، سیاسی، ئابووری و میدیایی و خێرا دەستیان داگرت بەسەر دەسەڵاتەكان. دامەزراندنی كۆماری ئیسلامی و بونیادنانی شەریعەتی ئیسلام وەك بنچینەی دەستوور و یاسا بۆ رژیمی سیاسی، ئیداری و حقوقی نەك هەر بۆ ئێران بەڵكوو بۆ ولاتانی ئیسلامیش بوو بەستراتێژییەكی درێژخایەن لەلایەن مەلاكانی شیعەوە.\nلەكوردستان بەهۆی بەرزبوونەوەی هۆشیاری نەتەوەیی و هەبوونی ڕابردوویەکی پڕ لەخەباتی ئازادیخوازی بۆ بەدەستەوەگرتنی مافی دیاری كردنی چارەنووس، كەشوهەوای سیاسی، داخوازییەكان، تێكەڵاوی و پشتگیری خەڵكی كوردستان لەخەباتی حیزب و ڕێكخراوە سیاسیەكان جیاوازی بەرچاوی بوو لەگەڵ بەشەكانی دیكەی ئێران، ئەو جیاوازی و تایبەتمەندییانەی كوردستان ببوو بەهۆی پشتگیری و پشتیوانی و جێگەی بڕوا و هیوا بۆ ئازادیخوازانی ئێرانیش.\nئامانج و ستراتێژی كورد بریتی بوو لەخۆخاوەنی و خۆبەڕێوەبەری، بەڵام ئیسلامیە توندڕەوەكانی بەحكومەت گەیشتوو سیاسەت و دینیان تێكەڵ كرد. خومەینی زۆرجاران دەیگوت كە خەبات بریتییە لەچالاكی وتێڕوانینی ئیسلامی ودینی .ئازادیخوازانی ڕاستەقینە لەئێران و لەكوردستان خوازیاری ئەوە بوون كە بۆ پێچانەوەی لاپەڕە ڕەشەكانی سەردەمی حكوومەتەكانی دیكتاتۆڕی قاجار و پەهلەوی دەستوورێك لەسەربنەمای پرەنسیپە دیمۆكراتیەكان دابمەزرێت و سیستەمێكی سیاسی بێتە سەركار و قەوارەیەكی سیاسیی پلورالیست(فرەڕەنگ)، دادپەروەر و لاییك بۆ دەستەبەركردنی یەكسانی مافەكانی ژن و پیاو، بەفەرمی ناسینی مافی دیاری كردنی چارەنووس و عەداڵەتی كۆمەڵایەتی لەئێرانێكی دیمۆكراتیك بێته ئاراوه.\nئەگەر لەسەرانسەری ئێران خەڵك خێرا تووشی بەرتەسكبوونی ئازادییەكان و زەخت و فشار و سەرەڕۆیی حكوومەتی نوێ بوونەوه، لەكوردستان كەشوهەوایەكی ئازاد دەستەبەر بوو و بیری ئازادیخوازی و پاراستنی دەسكەوتەكان بەردەوام تەشەنەی ئەسەند. گەلی كورد و ڕێكخراوە سیاسییەكان بۆیان گونجا لێكدانەوەیەكی وردی زانستیانە لە چییەتی دەسەڵاتی تازەپێگەیشتوو شرۆڤە بكەن. لەكوردستان جەماوەری خەڵك لەگشت شار و ئاواییەكان، بەدەربڕینی ئیرادە بۆ ئازادی و مافی چارەنووس لەچوارچێوەی خودموختاری و هەروەها بۆ دادپەروەری كۆمەڵایەتی دەستیان بەچالاكی وتێكۆشانێكی بەربڵاوی جەماوەری كرد و ئازایانە سەرەتای بزووتنەوەیكی نوێیان گرتەدەست، ئەگەر ڕێکخستنی كۆمەڵەی ژك و دامەزراندنی حیزبی دیمۆكراتی كوردستان و بەتایبەت ڕاگەیاندنی كۆماری كوردستان دەستپێكی مۆدێرنیتەی بزووتنەوەی ڕزگاریخوازی كوردستان بوو، بەشداربوونی تێكڕایی خەڵكی كوردستان لەشۆڕشی دژ بەدیكتاتۆڕی پاشایەتی و پاشانیش ڕاپەڕاندنی بزووتنەوەیەكی شۆڕشگێڕ و نەتەوەیی سەرەتای سەرهەڵدانێكی نوێ و دوورودرێژ بوو. سێ جیل و نەوەی كورد تێكەڵاوی ئازادیخوازیی و داواكاریی مافە ڕەواكانی نەتەوەی كورد بوون و ئێستاش خەباتی سیاسی و مەدەنی بەردەوامە بۆ گەیشتن بەداخوازییەكان.\nلەپاش شۆڕش دوو بەرە لەئێران لەگەڕدا بوون: لایەنگرانی دامەزرانی كۆماری ئیسلامی و باوەڕپێكراوان بە بەها ئینسانی و جیهانی ودیمۆكراتییەكان، زێدەگۆیی نییە ئەگەر بڵێین كۆمەڵگای ئەو وەختەی ئێران دوو جەمسەری بوو: قۆم و تاران لەدیوێك، كوردستان دیوەكەی دیكه.\nلەڕاستیدا كێشەی سەرەكی نێوان خومەینی وحكومەت و شووڕای ئینقلاب لەگەڵ كوردستان كێشەی دۆكترین بوو:\nـ لەكوردستان ویستی خۆخاوەنی و خۆبەڕێوەبەری لەئارا دابوو، لەقۆم و تاران چەمكی یەكڕیزی ئیسلامی.\nـ لەكوردستان باس لەمافە بنەڕەتییەکان و ئازادی و دیمۆكراسی دەكرا، لە تاران و قۆم لە ویلایەتی فەقیە.\nـ لەكوردستان باس لەئەسڵی جودایی دین لە دەوڵەت دەكرا، لەتاران و قۆم لەئیسلامیزم . زیندوویاد مامۆستا شێخ عیزەدینی حوسێنی دەوری گرنگ و بەرچاوی بوو بۆ ئەوە كە پێشنوێژەكانی كورد خۆیان بەدوور ڕابگرن لەخۆڕادەست كردن بە بیر و ئێدەئۆلۆژی ئیسلامی سیاسی .\nـ لەكوردستان داوای دابین كردنی ئازادیە دیمۆكراتیەكانی كەسیی و كۆمەڵ دەكرا، لەقۆم و تاران ڕیزگرتن لەهەریمی ئیسلامی.\nـ لەكوردستان تێكۆشانێكی بەرفراوان لەگۆڕێدا بوو بۆ دامەزراندنی كۆماری دیمۆكراتیك، لەقۆم و تاران هەوڵی بەربڵاو لەئارادابوو بۆ ڕاگەیاندنی كۆماری ئێسلامی .\nـ لەقۆم و تاران خۆیان بە"حق" دەزانی و كوردستان بە"باگل".\nـ لەكوردستان بڕوا لەسەر ئەوە بوو كە بۆ پێشگرتن و ڕێگرتن لەدووپاتبوونەوەی سیستەمی حوكمرانی دیكتاتۆری لەئێران، جیابوونەوە و سەربەخۆیی سێ ناوەندی دەسەڵات وەك داد : ,Judiciaire یاسادانان Lésilatif : و كارگێڕی Eexécutif : مەرجی سەرەكی دیمۆكراسییه، لەقۆم و تاران وەلی فەقیە سەرۆكایەتی بەڕیوەبردنی ئەو ناوەندانەی دەگرتەدەست.\nـ لەكوردستان جەختیان لەسەر كۆتاییهێنان بەچەوساندنەوەی چینی كرێكار و زەحمەتكێش دەكرد، لە قۆم و تاران لە"مستچعف" قسە دەكرا و بەربەرەكانیان دەكرد لەگەڵ مافی دەربڕینی ناڕەزامەندی لەلایەن كرێكاران و زەحمەتكێشان، مافی خۆپیشاندان، دامەزراندنی شووڕا و سەندیكا و گشت مافە كرێكارییەکان.\nـ لەكوردستان هەول دەدرا بۆ یەكیەتی و یەکڕیزی لەناو گەلانی ئێران، لەتاران و قۆم بۆ جیهانی ئیسلام بەتایبەت شیعە.\nـ لەقۆم و تاران یەكسانی جێندەری و هەروەها میللەتیان ڕەد دەكردەوە، واتە نیوەی كۆمەڵگە و بەشێك لەجوگرافیای ئیران، لەكوردستان بۆ بەرابەری مافەكانی نێوان ژن و پیاو و هەروەها لەنێوان نەتەوەكانی ئێران درووشمیان دەدا.\nـ لەقۆم و تاران شەڕیان هەڵدەگیرساند و توندوتیژیی و تۆوی لێكدابڕانیان دەچاند و خۆیان تەیار دەكرد بۆ ورووژاندنی هەڵمەتی سەربازی، لەكوردستان هەولیان دەدا بۆ پەرەپێدانی ئاشتی و دۆزینەوەی ڕێگای سیاسی و دیالۆگی ئاشتیخوازانە بۆ چارەسەری پرسی كورد .\nـ لەكوردستان پشتگیری لەگەشەپێدانی فەرهەنگ وهونەر بەگشتی و هونەری مۆسیقا بەتایبەتی دەكرا، لەتاران و قۆم فەرهەنگ وەك " نهی از منكر" دەنرخێندرا و " مۆسیقا " حەرام" دەكرا.\nدەسەڵاتی نوێی ئێران زوو هەستی بەو جیاوازیە سەرەكیانە كرد لەنێوان كۆمەڵگای كوردستان و قۆم و تاران و ئەمەی وەکوو هەڕەشە لەسەر خۆی دەبینی. هەربۆیە هێندەی پێنەچوو گەلی كورد بەتایبەت لەسۆنگەی هەڵگرتنی داوای یەكسانی مافە نەتەوەییەكان و ئازادیخوازی و هەروەها پەیوەندی لەگەڵ بزووتنەوەی كۆمەڵایەتی ئێران، كەوتە بەر پەلاماری چەواشەكاری و ڕاگەیاندنی ژاراویی و پڕۆپاگاندەی بەرپرسانی حكوومەتی نوێ. فشار و زەبروزەنگ و تەوژمی ڕاگەیاندنە چەوت و نالەبار و پڕ لەدرۆ و بوختانیان بەمەبەستی ڕێخۆشكردن بۆ ئاستی هێرشی سەربازی ڕێك دەخست.\nویلایەتی فەقیهی خومەینی، بەخۆی و"شووڕای ئینقلاب "و حكوومەتی كاتی، دوو شەڕیان بەسەر كوردستاندا سەپاند:\n١- شەڕی چەواشەكاری:\nهەر لەڕۆژەكانی یەكەمی پاش تێكشكانی دەسەڵاتی پەهلەوی، شاڵاو و شەپۆلێكی بەرفراوان و توندی ڕاگەیاندن دژ بەبزاڤی كورد هاتە ئاراوە كە بەتەواوی بێبنەما و بۆش بوو. سەرەتا بەقسە بۆ كوردهەڵبەستن، تاوانبار كردن، تۆمەتباركردن، درووست كردنی ترس و دڵەڕاوكێ، هەڕەشەوگوڕەشە و هەڵسەنگاندنی هێزە سیاسیەكان وەك "دژ بەشۆڕش" دەستیان پێكرد. هەر وەك بەرپرسانی ڕژیمی شا و لەشێوەی ناسیۆنالیستە ئێرانیەكان بۆململانێ و مشتومڕ لەگەڵ خوازیاریەكانی كورد، تاوانی جیاییخوازیان ئاراستەی كورد و بزووتنەوەی كوردستان دەكرد. سانسۆر و تێكدەری لەناو ڕادیۆ و تەلەڤیزیۆن بۆ بەلاڕێدابردنی بیروڕای گشتیی لەسەر ڕاستیەكانی سەر كوردستان چێشتەخۆشكەی لێدوانەكان و ڕاگەیاندراوەكان و وتاری مەلاكانی سەربە دەوڵەت لەنوێژەکانی هەینی بوون. ئەوانە هەڵیاندەكوتایە سەر نوێنەرانی ڕاستەقینەی نەتەوەی كورد واتە ڕێكخراوە سیاسییەكان و كەسایەتییە خۆشەویستەكانی ئایینی و سیاسی كورد.\nئەمە شەڕی یەكەم بوو و گەلێك ناهاوسەنگ و لەڕاستیدا یەكلایەنە بوو، لەبەرئەوە كە میدیای سەربە دەوڵەت بەتەواوی لەبەردەست بەرپرسانی دەوڵەتدا بوو، هێچ ئیمكان و ئەگەرێك بۆ نوێنەرانی كورد ئامادە نەبوو بۆ سڕكردنەوە و پووچەڵ كردنەوەی هۆنراوە ناڕاستەكان و فڕوفیشاڵی هەڵبەستراو دژ بە ئەزموونی گەلی کورد. ڕاستە كە هێزی دیمۆكرات و چەپ و پێشكەوتنخواز لەئێران پاڵپشتی سەرهەڵدانی كوردستانیان دەكرد و لەچاپەمەنیەكانی خۆیان دەستیان پێكردبوو بە پشتگیری لەكورد و تێكۆشان بۆ وەدرۆخستنەوەی لێدوانی كاربەدەستان و پڕۆپاگاندە میدیاییەكانی سەربە دەوڵەت، بەڵام بەبەراوەرد كردن لەگەڵ هەوڵەكانی بەرپرسانی دامودەزگا دەوڵەتییەكان بۆ دژایەتی بەرامبەركورد و ئیمكاناتێكی بەرفراوان كەلەبەردەستیاندا بوو، فرە كەم و كورت بوو.\nدوكتور عەبدوالڕەحمانی قاسملوو وتەبێژی هەیئەتی نوێنەرایەتی گەڵی كورد لەدانیشتنی گوتوبێژی ٢٠ ی سەرماوەزی ٥٨ دا ئەو بابەتەی هێنایە گۆڕێ و بەگوێی هەیئەتی تایبەتی دەوڵەت بۆ پرسی كوردی هەڵكێشا:\n"ڕادیۆو تەلەویزیۆن لەدەست دەوڵەتدایه، چەند مانگان ئێمەیان خستەژێر كەملوتفی، بەڵام ئێمە چكۆلەترین ئیمكانمان نەبوو بۆ ئەوە كە دیفاع لەخۆمان بكەین. بەپێی عەداڵەت و ئینساف ناكرێ ڕادیۆ و تەلەویزیۆن هەر لەئیختیارهەیئەتی تایبەت دابێ، چ دەبێ ئەگەر بۆ ماوەیەكی كورتیش بێ ئێمەش بتوانین سوودی لێوەربگرین و ماف و ئیجازەمان ببێت كە داخوازییەكانمان لەچوارچێوەی كۆماری ئیسلامی، لەناو وڵاتی خۆشەویستمان بۆ خەڵك ڕوون بكەینەوه؟ "\n٢- شەڕی سەربازی :\nلەپلەی یەكەم شەڕی ڕەوانی حكوومەت زەمینەی خۆش دەكرد بۆ بەرنامەداڕشتن بۆ داگیركردنی كوردستان. ئەمجارە دەوڵەتی تازەپێگەیشتووی ئێران شەڕیكی سەربازی بەسەر گەلی كورد داسەپاند، هیزە سیاسیەكانی كورد ناچاركران دەست بۆ چەك بەرن و پاراستنی ژیانی سیاسی و كۆمەڵایەتی و ئامانجەكانی كورد و بەتایبەت بەرگری لەهێرشە بەربڵاوەكانی پاسدارانی رژیم بگرنە ئەستۆی خۆیان.\nئەوە كە كۆمەڵگای كوردستان خاوەنی چەند هێزی سیاسی بوو دەرفەرت و شانسێكی گەورە بوو بۆ بەرەنگاربوونەوەی سەربازی و ململانێ سیاسی لەگەڵ حكوومەتی تاران و دەسەڵاتی قۆم. دەرەتانێكی لەباری دیكە بوو بۆ بەربەرەكانی لەگەڵ حكوومەت، کورد خاوەنی ئامرازی خۆپاراستن بوو، بەتێڕادیوی لەئەزموونەكانی ڕابردو و تێڕامان و وردبوونەوە لەچییه تی بەرپرسان و حوكمڕانانی ئێران لەتاران و قۆم دەستی داگرتبوو بەسەر چەك وتەقەمەنی هەندێك لەبنكە و بارەگا و پادگانە سەربازییەكانی رژیمی پێشوو بەتایبەت پادگانی مەهاباد كە دەسكەوتێكی بەرچاو بوو.\nڕوو لەشەڕكردن لەلایەن بەرپرسانی تاران و قۆم سەلمێنەری ئەو بەڵگە و بۆچوونە بوو كە ئەوان بەعەقڵییەتی خۆیان بڕیاریان داوە بۆسەر بزووتنەوەی كوردستان. چەواشەكاریە سەرەتاییەكان و تەوژم و هێرشەبەر بڵاوەكان كەئاوێتەی ئێعدامەكانی كەموێنە بوو، دەرخەری ئەو ڕاستیە بوو كە بڕیاردەرانی قۆم و تاران لەشوورای ئینقلابەوە بگرە هەتا حكوومەتی كاتی ساغ بوونەوە بۆ تێكڕماندن و خاشەبڕكردنی بزووتنەوەی كورد، ڕاهێنەر و بناوانی تەواوی ئەو بیروبڕوا و بڕیارانەش، ئامۆژگاریە شەخسییەكانی خومەینی بوو.\nشەڕی سێ مانگه\n" شەڕ لەپاوە دەست پێدەكا. بەشێكی زۆر لەشار دەكەوێتە دەست هێزە كوردییەكان. چەمران فەرماندەی هێزەكانی پاسدار لەمەقەری ژاندارمریدا گەمارۆ دەدرێت.\n٢٨ ی گەلاوێژێ ٥٨ چەمران بە ڕەمزێك ئەو شكستە بۆ خومەینی دەنێرێ و ئەویش هەر لەو ڕۆژەدا جیهاد بەدژی كورد ڕادەگەیەنێ. (كارێك کە نە بەدژی رژیمی شا كردی و نە دواتریش بەدژی سەددام) لەهەموو لایەكەوە هێزی سەربە مەلاكان خۆیان دەگەیننە پاوە. كورد لەبەر نەبوونی فەرماندەیی و یەكگرتوویی، پاشەكشە دەكەن . شەڕی سێ مانگە بەرپا دەبێ.\nشەڕی سێ مانگە بەكوشتوبڕ دەستی پێكرد. لە٢٨ ی گەلاوێژی ٥٨ خەڵخاڵی لەپاوەدا ١٢ دەستبەسەركراو حەوت كەسی ئێعدام كرد. دیسان هەر لەو ڕۆژەدا فەرمانی هێرش بۆسەر سنە بەبیانووی بەبارمتەگرتنی ژنانی موسڵمان لەلایەن خومەینییەوە دەرچوو. ئەو هەواڵە درۆیە لەلایەن دەفتەری موفتیزادەوە دەرچوو. كۆمەڵە و فیدایی لەبەیانییەکدا داوای خۆڕاگریان لەخەڵك كرد و خۆشیان تێیانتەقاند وهەڵاتن و شاریان بەبێ تەقە بەجێهێشت. مفتیزادە لایەنگرەكانی بۆ ناساندن و بەگرتندانی لاوەكانی سنە ناردە یارمەتیدانی داگیركەران.\n٣١ی گەلاوێژ هێرش بۆ زانكۆی تاران و ڕێپێوان بەدژی كوردستان.\n٣ی خەرمانانی ٥٨ نۆ كەس لەمەریوان ئێعدام كران.\n٤ی خەرمانانی ٥٨ لەسەقز پێشمەرگە بەرەنگاری هێزەكانی حكوومەت دەبنەوه، بەڵام زۆر ناخایەنێ شار داگیر دەكرێ.\nسەربازخانەی سەردەشت بەبێ تەقە لەلایەن حدكا و كۆمەڵەوە چەك دەكرێ.\n٥ی خەرمانانی ٥٨ ئێعدامی ١١ كەس لەسنه.\n٦ێ خەرمانانی ٥٨ ئێعدامی ٢٠ كەس لەسەقز\n١٢ ی خەرمانانی ٥٨ مەهاباد لەلایەن ئەرتەش و پاسدارەوە داگیر كرا.\n١٣ ی خەرمانانی ٥٨ بانە پاش ٧ سەعات بەرگری لەلایەن هێزی ئەرتەشەوە داگیركرا. "\nکتێبی سەفەری خەیاڵ، تەیفووربەتحایی، ل ٩٦- ١٠٠\nڕوداوەكانی شەڕخوزانەو شەرفرۆشانەی دامودەزگای دەوڵەتی كە بەشێوەی كرۆنولۆژی لەسەرەوە تۆمار كراوە ڕاستییەك ئاشكرا دەكا، پرسی كورد ئەشێ بەشیوەی سەربازی تەعامولی لەگەڵ بكرێ، تەواوی بەرپرسانی رژیم بەمەلا وغەیرەمەلا لەسەر ئەوە ساغ ببوونەوە كە تەنیا ڕێكار بۆ بەرەنگاربوونەوە لەگەڵ دۆخی كورد ڕێواری نیزامییه.\nئەگەرهێزە دەوڵەتیەكانی ئێران لەسەرەتای داسەپاندنی شەڕ بەهۆی ئامادەكاری پێشوەختە توانیان بەتوندوتیژی وهێرشی بەربڵاو و دڕندانەی پاسدار و ئەسكەری حكوومەت دەست دابگرن بەسەر شارەكانی كوردستان، هێندەی پێنەچوو كەهێزی پێشمەرگە لەپاش خۆڕێكخستنەوەی خێرا قۆڵیان هەڵماڵی بۆ بەرەنگاربوونەوە و بەرپەرچدانەوەی هێرشەكان و دەستدرێژییەكان.\nورەی به‌رزی هێزەكانی سیاسی‌و سەربازیی كورد لەلایەك‌و پشتگیری خەڵك لەلایەكەی دیكە هەل‌و دەرفەتێكی فرە لەباری ڕێكخست بۆكۆتاییهێنان بەهێرش‌و داگیركەرییەكان. ئینجا پەلاماردان‌و شاڵاوبردن بۆسەر پاسدارو ئەرتەش دەستی پێكرد، خەڵكی شارەكانی كوردستانیش بەسۆزداری‌و پشتگیری تەواو لەپێشمەرگە و ڕێکخراوە سیاسییەكانی كورد، ڕێبازی سیاسیییان گرتەبەر و دەستیان بەهەڵمەتێكی مەدەنی كرد بۆ فشارهێنان بۆ سەر دامودەزگا دەوڵەتییەكان.\nلەكۆتایی سێ مانگ بەرگری وهێرش، پێشمەرگە تەنگی بەهیزەكانی دەوڵەت هەڵچنی، ئەوانە زەبروزەنگی زۆریان بەركەوت و هیزی پێشمەرگە زاڵ بوو بەسەر ناوچەكان و چالاكی سیاسی لەناو شارەكان دەستی پێكردەوه.\nدۆخێكی چەقبەستوو لەبەردەم دەوڵەت دابوو، هەوڵە نەزۆكەكان بۆ ڕاونان و سەركوت كردن سەریان نەگرت وهێرشەكان بەریان پێ گیرا. دەركەوت كە خەڵكی كوردستان تا چ ڕادەیەك ناڕازین لەسیاسەتەكانی سیاسەتگێڕانی حكوومەت و سیستەمی ستەمكاری و بەتایبەت توندوتیژیی و شەڕەكان.\nبۆ خۆدەربازكردن لەو ڕەوشه، خومەینی لەڕۆژی ٢٦ خەزەڵوەری ١٣٥٨ پەیامێكی بڵاو كردەوه، ئەوە سێهەمین پەیامی خومەینی بوو بۆ كوردستان، یەكەمیان لەنۆفل لۆشاتو لەفەرانسه، بۆ پێشكەشكردنی سپاس و پێزانین لەبەشداریكردن و چالاكبوون و خۆبەختكردن و قوربانیدانی خەڵكی كوردستان لەشۆڕشدا، دووهەمیان فەرمانی جیهاد دژ بەشۆڕشگێرە سپاس لێكراوەكانی پێشوو، سێهەم پەیام بۆ دەربڕینی پەرێشانی و پەشیمانی لەداسەپاندنی شەڕ و زەمینەخۆشكردن بۆ وتووێژ. ئەمجارە وەك ئەوە كە نە بای دیبێت و نە بۆران، ڕایگەیاند كە ناحەزان هەواڵی ناڕاستیان لەپێش داناوە و شۆفار دووزمانیان كردووه. لەڕاستیدا ئەوە یەكەمین جامی ژاربوو كە ڕێبەری ئیسلامیستەكانی ئێران هەڵیلووشی.\nپێكهاتنی هەیئەتی نوێنەرایەتی گەلی كورد\nوا باشە ئاوڕیك بدەینەوە بۆسەر جموجۆڵەكانی پێشوو كە لەناو هێزە سیاسیەكانی كورددا دامەزرابوو، بەڵام سەری نەگرتبوو.\nكاتێك بنكە و بارەگای بەڕێوەبەری حیزب و ڕیكخراوە سیاسیەكانی كورد جووڵەیان پێ كرا و گەیشتنە سەرشاخ و كێوەكانی كوردستان، لەو سەردەمەدا پێگەی هێزە سیاسیەكانی وەك یەكیەتی نیشتمانیی كوردستان، حیزبی شیوعی عیراق و حیزبی سۆسیالیستی كوردستان بەڕیبەرایەتی دوكتور مەحمود عوسمان و كاك ڕەسووڵ مامەند لەناوچەی تووژەڵ جێگیر ببوون. ئەوەش لەخۆیدا ڕاكێشەر بوو بۆ هێزەكانی كوردی ڕۆژهەڵاتی كوردستان بۆ ئەو شوێنانە بەتایبەت بۆ كۆمەڵە كەپەیوەندی چڕوپڕ و هەمەلایەنەی لەگەڵ یەكیەتی نیشتمانیی كوردستان دا هەبوو، كۆمەڵە زۆر زوو لەوێ دابەزی و حیزبی دیمۆكراتیش بەتایبەت مامە غەنی بلووریان چەند ڕۆژێك لەو بەشە گیرساوه. دەفتەری مامۆستا شێخ عیزەددینیش سەرەتا هەرلەو جێیە نیشتەجێ بوو.\nدانیشتنی یەكەمی توژەڵ:\nكۆمیتەی ناوەندی حیزب گوێزراوە بۆ ئاشی پشكاوێ. ئەو وەختە من وەك ڕاوێژكاری كۆمیتەی ناوەندی حیزب، بەرپرسیارێتی پەیوەندیە گشتییەكانی حیزب و بەڕیوەبردنی دەبیرخانەی كۆمیتەی ناوەندیم پێ سپێردرابوو و بۆ گشت چاوپێكەوتنەكان لەگەڵ سكرێتێری یەكەمی حیزب دوكتورعەبدوالڕەحمان قاسملوو هاوڕێییم دەكرد. ڕۆژێك پەیامێكمان لەلایەن بەڕێوەبەری كۆمەڵە و دەفتەری مامۆستا شێخ عیزەددین بەدەست گەیشت. لەو پەیامەدا داوایان كردبوو كە دانووستاندن و هەڵسەنگاندن بكەین بۆ ڕێكخستنی پاراستنی سەربازی هاوبەش دژ بە پەلامارەكانی دەوڵەت. زیندوویاد دوكتور قاسملوو لەگەڵ پێشوازیكردن لەو بیرۆكه، ئەركی بەشداریكردنی پێ سپاردم.\nیەكەمین كۆبوونەوەمان لەدۆڵی تووژەڵە ناسراو بەدۆڵی ئەحزاب بەجێ گەیشت. كاك فاتێح شیخ الاسلامی كە ئەو وەختە دەفتەری مامۆستا شێخ عیزەددینی بەڕێوە دەبرد وهەروەها كاك شوعەیب زەكەریایی وەك نوێنەری كۆمەڵە بەشداری چاوپێكەوتنەكە بوون. نوێنەری ڕێكخراوی چریكە فیدایەكانی گەلی ئێران لەو كۆبوونەوەدا بەشدار نەبوو، بەڵام هیچ مەبەستێكی تایبەتی هۆكاری ئەو ئامادەنەبوونە نەبوو، تازە شارەكان چۆل كرابوون، دۆخەكە شپرزە بوو ڕێكخراوەكان هێشتا لەشوێنێكی تایبەتدا جێگیر نەبووبوون. دەست نەدەگەیشتە هەمووكەس بۆ پەیوەندیگرتن. ئێمە بۆ نموونە چەند ڕۆژان پەیوەندییەكانمان لەگەڵ كۆمیتەی ناوەندی حێزب پچڕابوو.\nلەپاش باسێكی چروپڕ لەسەر ڕەوشی پێكهاتوو لەئەنجامی شەڕی داسەپاوی دەوڵەتی ناوەندی بۆسەر كوردستان، بەشداربووان باوەڕی تەواومان بەوە بوو كە بۆ بەرەنگاربوونەوە لەبەرامبەر دەستدرێژییەكانی هێزی داگیركەر و دژ بەشۆڕشی گەلانی ئێران، هاوبیریی و هاوكاریی لەكۆی بوارەكاندا پێویسته، بەدیاریكراویش لەبەشی ڕێكخستنی بەرخۆدان و بەرگریی سەربازی.\nجەخت لەسەر ئەوە كرا كەپێكهاتەیەكی سەربازیی یەكگرتوو بەمەبەستی پاراستن له دەسكەوتەكان، لەبەرژەوەندییەكان و لەگیان و ماڵی خەڵكی كوردستان ئەركی حاشاهەڵنەگری هێزەكانی كوردستانه.\nبڕیاردرا نوسراوێك ئامادەبكرێ بۆ واژۆكردن‌و ڕاگەیاندن وەك سەرەتای هاوكاری. كاك فاتێح ئەو هەنگاوەی خستەسەر شانی خۆی و ڕۆژی دوایی گەڕامەوە بۆ تووژەڵ و چاوم بەپێشنووسی ڕاگەیەندراوەكە كەوت. خاڵی بەهێزی ئەو مەتنە ئەوە بوو كەبزاڤی كورد ی وەك بزووتنەوەی بەرگری كوردستان - جنبش مقاومت كردستان- خویندنەوەی بۆ كرابوو. تییدا هاتبوو كه" ئەمپریالیزم و ئیسرائیل خەریكی ئاژاوەنانەوەن لەئێران و گەلی كوردیش لەو دەستێوەردانانە زیانی بەردەكەوێ."\nمن بەئاشنابوون بەسیاسەتی ڕێبەرایەتی حێزب، خۆم لەواژۆ كردن پاراست و بەرهەڵستكاری خۆم سەبارەت به و به شه لەمەتنی پێشنووسی ڕاگەیەندراوەكە دەربڕی و سەرەڕای ئەوە كە سكرێتێری حیزب و ئەندامانی دەفتەری سیاسی ئیختیاری تەواویان بۆ واژۆكردن بۆ من لەبەرچاو گرتبوو، گوتم ئەشێ ئەم مەتنە پێشكەشی هاوڕێیان و ئەندامانی بەڕێوەبەری حیزب بكەم. كاتێك گەڕامەوە بۆلای دەفتەری سیاسی حیزب، دوكتورقاسملوو لەپاش خوێندنەوەی پێشنووسی ڕێككەوتنەكە گوتی باسی ئەمپریالیزم بەجێیە، بەڵام پێویست ناكا ئیسرائیل لەپەنای دابنێین لەبەرئەوە كە ئێمە پێمان وانییە كە ئەو دەوڵەتە دەوری هەیە لەشەڕی كوردستان، پێشنیازی حیزب ئەوەیە كە ناوی ئیسرائیل هەڵبگیرێت، ئینجا ئێمە واژۆی دەكەین.\nڕۆژێ سێهەم گەڕامەوە بۆ تووژەڵ و بۆچوونی دەفتەری سیاسیم پێ ڕاگەیاندن، كاك فاتێح و كاك شوعەیب هەڵوێستی ئێمەیان بەدڵ نەبوو و ئامادەش نەبوون دەستتێوەردانی مەتنەكە بكەن و ناوی ئیسرائیلی لێ دەرباوێژن. باسەكانمان بێئەنجام ماوە و كۆبۆۆنەوەكان كۆتاییان پێهات و ئۆرگانی ستادی سەربازیی هاوبەشمان بۆ دانەمەزرا. دوایی بیستمانەوە كە ئەو لایەنانە بڵاویان كردبوویەوە كە ئێمە وەك حێزبی دیموكراتی كوردستانی ئێران، لایەنگریمان لەسەهیۆنیزم كردووە و ئامادە نەبووین پشتگری لەبزووتنەوەی ڕزگاریخوازی گەلی فەلەستین بكەین و داواكاری ئەوە بووین كەناوی یەكیەتی سۆڤیەت بگونجێنین لەڕاگەیاندراوەكەدا وەك دەوڵەتێك كە لەوانەیە یارمەتیدەری كورد بێ. هەمووی ئەو لێدوانانە بێ ڕێچكەبوون، بەدڵنیاییەوە هیچ باسێك لەبزووتنەوەی فەلەستین نەهاتۆتە گۆڕێ و هیچ پێشنیار و باسێكیشمان لەسەر یەكیەتی سۆڤیەت نەكردبوو. من وەك شایەتحاڵیك بۆ میژوو لەسەر ئەو ڕاستیە مێژوییانە پێدادەگرم و ئێستاش لەپاش چڵ ساڵ هەڵوێستی حیزب فرە بەجێ و ئاقلمەندانە و بەرپرسیارانە ی دەزانم.\nكۆبوونەوەی دووهەمی تووژەڵ :\nچەند ڕۆژ دوای ئەو چاوپێكەوتنە نەزۆكه، بەدەسپێشخەری مامۆستا شێخ عیزەددین و كاك غەنی بلووریان و بەمیوانداری مام جەلال تاڵەبانی كۆبوونەوەیەك لەناوخێوەتی مام جەلال كە دەفتەری كاری بوو، بۆ دانووستاندن لەناو هێزەكانی كوردستانی ئێران پێك هات. مەبەست ئەوە بوو كە یەكگرتووییەك پێك بێت لەناو ئەم هێزانە كەبەشداری بزووتنەوەی بەرگری چەكداریی كوردستان بوون. بەشداربووان جگە لەمیوانداران، بریتی بوون لە: دوكتور قاسملوو، كاك عەبدوڵڵا موهتەدی و كاك شوعەیبی زەكەریایی لەكۆمەڵه، كاك فاتێح شیخ الاسلامی وەك دەفتەری مامۆستا، بهزاد كریمی ناسراو بەرەفیق مەمەد و كاك مینەی شیخانی لەڕێكخراوی چریكەفیداییەكانی گەلی ئێران-لقی كوردستان، كاك حەسەن ماوەڕانی و كاك مینەی چیڕه، نووسەری ئەو چەند دێڕەش (عەزیز ماملێ) و كەسی سێهەم لەحیزبی دیموكرات. بەر لەوە كە باسی سەرەكی دەست پێ بكرێ، كاك عەبدوڵڵای موهتەدی داوای كرد كە: ئەو دوو برادەرە ناناسن و داوای ناساندنیان كرد، دیارە كاك عەبدوڵلا دەیناسین بەڵام بەلایەوە سەیر بوو كە لەگەڵ ئێمە دانیشتبوون. كاك حەسەنی ماوەڕانی و كاك مینەی چیڕەخۆیان وەك " یەكیەتی لاوانی شۆڕشگێڕی كوردستان" ناساند، نوێنەری كۆمەڵە گوتی هەتا ئێستا ڕیكخراوی ئەوتۆیان نەبیستووە و نەناسیوە تائێستا لەكوردستان هیج تێكۆشانیكی سیاسییان نەبووه، ئەگەر ئەندام یان لایەنگری حیزبێكی تایبەتین با باسی بكەن .\nمامۆستا شێخ عیزەددین نێوبژیوی كرد و ڕایگەیاند:\n"ئەگەر ئێوە لەحیزبی توودە نزیكن ئێمە دەتوانین ماوەیەك بۆ ئێوە لەبەرچاوبگرین بۆ پەیوەندی گرتنتان لەگەڵ بەڕێوەبەری حیزب، ئەگەر ئەوان ڕازی بوون بۆ بەشداریكردن لەو شتە كە ئێمە خەریكین پێكی بێنین، ئێوە بەخیردێنە ناو وبه شدار ده بن. مامە غەنی، دوكتور قاسملوو و مام جەلالیش هەر ئەو پێشنیارەی مامۆستایان پەسند كرد و دووپاتیان كردەوە و ماوەی دوو مانگیان بۆ لەبەرچاو گرتن بۆ پەیوەندی لەگەڵ ڕێبەرایەتی حیزبی تووده.\nمامە غەنی دەستیكرد بەقسەكردن دژبە هێرشی دڕندانەی دەسەڵاتی ئێران بەسەر گەلی كوردو لەكۆتایی وتارەكەیدا باسی لەیەكگرتوویی و پێداویستییەك كرد لەئاستی كۆكردنەوەی هێزەكان بۆ ڕووبەرووبوونەوە لەگەڵ هێرشەكانی پاسدار و ئەرتەش. مامۆستا و دوكتور قاسملوو و مام جەلال و بەشدارانی دیكەش لەو بەستێنەدا بۆچوونی خۆیان دەربڕی و وەك ئەركێك بەراوردیان كرد.\nبرای بەڕێز كاك شوعەیب زەكەریایی كە بۆخۆی لەو كۆبوونەوەدا بەشداربوو لەم دواییانەدا لەلێدوانێكی ڤیدیۆییدا هەندێك ڕاگەیاندنی بڵاو كردۆتەوە كەبەداخەوە تێكەڵاوی تێدایه.\nكاك شوعەیب لەپەراوێزی لێكدانەوەكانی لەسەر " هەوڵ و تەقەللا بۆ پێكهێنانی بەرەیەك"، باس لە" ئاكامی ئەو سیاسەتانەی كە حیزبی دیمۆكرات گرتوونەتی بەر " باسێكی دوورو درێژ بڵاو دەكاتەوه، لێرەدا بەپێویستی نازانم هیچ جوابێك ئاراستەی ئەو بەڕیزە بكەم، تەنیا ئەوەندە ئێژم كەئەمڕۆ ستایش كردن لەلایەك و بە شەیتانی كردنی ئەوانی تر هیچ یارمەتییەك بەپتەوكردنی ڕایەڵەكانی پەیوەندی له باری سیاسی ناگەیەنێت و ئەم جۆرە لێدوانانە دەرفەتێك ناكەنەوە بۆ بیركردنەوەیەكی ئەرێنی و بێلایەنداری و شێوەی لێكدانەوە و جۆری هەڵسەنگاندن لەڕووداوەكانی ڕابردوو، شتێكی كە فرە پێویستە بۆ داوەرییەكی دادپەروەرانه.\nپێشه‌كی ده‌بێ ڕونبێته‌وه كه مه‌به‌ستی هیچ یه‌ك له‌دانیشتنه‌كانی نێوان هێزه‌كانی كورد پێكهێنانی به‌ره‌نه‌بوو، كاك شوعەیب باس لەكۆبوونەوەیەك دەكا لەسەردەشت كەدەبێ لەدەفتەری حیزبی دیمۆكرات وەدی هاتبێ. ناچمە ناو ناوەرۆكی ئەو "كۆبوونەوه" كەدەبێ دوكتور قاسملوو و مامۆستا عەبدوللە حەسەنزادە و من بەشداری بووبێتین، هەروەها "ڕێكخراوی موجاهدینی بانە كەدوایی بوو بەخەبات". پێویستە بەدڵنیایییەوە ڕابگەیەنم كەهیچكاتێك چاوپێكەوتنێكی ئەوتۆ ڕووی نەداوه، حیزبی دیمۆكرات لەو سەردەمەدا هیچ دەفتەرێكی تەشكیلاتی لەشاری سەردەشت دانەمەزراندبوو، مامۆستا حەسەنزادە پێی ڕاگەیاندم كەهیچكاتێك لەكوردستان چاوی بەكاك شوعەیب نەكەوتووه، منیش بەهیچ شێوەیەك دانیشتنێكی لەو چەشنەم وەبیرنایه، هیچكاتێكیش لەگەڵ ڕێكخراوی خەبات چاوپێكەوتنم نەبوو، هەروەها لەگەڵ كاك حوسێن مرادبیگیش (حەمەسوور).\nكاك شوعەیب باس لەكۆبوونەوەی ناوخێوەتی مام جەلالیش دەكا كە ئەویش كەم وكووڕی پێوە دیارە و گێڕاوەكان بەجێگە نیین، ڕووداوەكان بەو شیوەیە بەڕێوەچوون كە لەسەروە باسمان لێوە كردوون.\nسەبارەت بەدامەزراندنی ستادی هاوبەش، هەندێك بابەتی خستۆتەژێر لێكۆڵێنەوه وبڕیك باسی تری هێناوەتە گۆڕێ وەك ئەوە كە لەچاوپێكەوتنەكاندا حیزبی دیمۆكرات داواكار و پێداگریی ئەوە بووە كە حێزبی توودەی ئێران بەشداری لەو بەرەدا بكا، ئەو لێدوانە لەجێی خۆیدا نییه، بەم هۆیانە:\n١ – نەك هەر لەو سەروبەندە بەڵكوو هیچكاتێك لەپاش گەڕانەوەی ڕێبەرایەتی حیزبی دیمۆكرات بۆ وڵات كەمترین نێوان و پەیوەندی لەگەڵ حیزبی توودەدا دانەمەزرا، دوكتور قاسملو و كیانووری كێشەی كۆنی شەخسیییان هەبوو.\n٢ – جیاوازی ئیدەئۆلۆژیك و دووربوون لەهەڵوێستی سیاسی و ستراتێژیك لەسەرسۆسیالیزم و بەدڵنیایی لەسەر كۆماری ئیسلامی، ڕوانگەكانی ئەو دوو حێزبە بەتەواوی لەگەڵ یەك نامۆ بوون.\n٣ – حیزبی توودە لەمێژنەبوو ڕێكخراوی نیزامی خۆی هەڵوەشاندبوویەوه، نەدەكرا سەر لەنوێ ڕوو لەكردەوەی سەربازی بكاتەوه، ئەویش بەرامبەر بەرژیمی كۆماری ئێسلامی كە هەمووكاتێك بەشان و باڵی هەڵدەگوت و وەك دەوڵەتی دژبەئەمپریالیزم دەسرەی بۆ هەڵبەستبوو.\n٤ - حیزبی توودە بەهیچ شوەیەک ئامادە نەبوو بیر لەبەشداری لەپلاتفۆرمێكی ئەوتۆ بكاتەوه، ئەگەر نیازێكی لەو شێوەشی هەبایە زۆر ڕوون بوو كە هیچیەك لەبەشدار بووان ئامادە نەدەبوون ئەندامێتی و هاوڕێیەتی بكەن.\nلەوكۆبوونەوەدا بەشداربووان نەپڕژانە سەر ئەوە كە بەرنامە و نەخشەڕیگایەكی هاوبەش ئامادە بكەن و بەبێ هیچ ئەنجامێكی كۆنكرێت دوایی هات.\nپێشمەرگەكان بوێرانەو قارەمانانە سەركەوتنیان بەدەست دەهێنا، گشت ڕۆژێ لەڕۆژنامە و میدیاكانی ئێران و جیهان باس لەلاوازی پاسدار و ئەرتەشی ئێران دەكرا و بەدەستەوەگرتنی بنكەكانیان بەدەستی پێشمەرگه. هەندێك دەنگۆی وتووێژ لەئارادا بوون. شەوێك رادیۆی مونت كارلۆ بەشی عەرەبی قسەی ئایەتوللا شەریعەتمەداری بڵاو كردەوە كەپێشنیاری ناوبژیوی دابوو لەنێوان كوردەكان و دەوڵەت. دوكتور قاسملوو داوای لەمن كرد كەسەفەری تاران بكەم بۆ پەیوەندی گرتن لەگەڵ میدیاكان بەتایبەت ڕۆژنامەكان. لەتاران بەیارمەتی زیندوویاد دوكتورشەڕەفكەندی كە ئەوکات وه ك ئه ندامی حیزب ئاشكرانه بوبوو جموجۆڵیكی ڕاگەیاندنمان وەگەڕخست و ڕامانگەیاند كە ئێمە وەك حیزبی دیمۆكراتی كوردستانی ئێران ئامادەین بۆ وتووێژ و دۆزینەوەی ڕێگای چارەسەریی سیاسی. لەگەڵ زیندوویاد جەنابی صارمخان صادق وزیری چاوپێكەوتنێكی دووجارەمان بوو. هەندێك دیداری دیكەش ڕوویدا لەگەڵ چەند كەسایەتی كوردی باشوور و ڕۆژهەڵاتی كوردستان كە بەپێویستی نازانم لێرەدا باسیان لێوە بكەم.\nشەوێك دەوری كاتژمێری ده، پێشمەرگەیەكی یەكیەتی نیشتمانیی كوردستان نامەیەكی لەزیندوویاد مام جەلال تاڵەبانی گەیاندە دەفتەری سیاسی كە بۆ دوكتور قاسملووی ناردبوو. نووسیبووی " ئەوشۆ داریوش فروهر لێرەیە لەگوندی بنوخەڵەف، پێمخۆشە ئێوەش وەك حیزبی دیمۆكرات بێن لە وتووێژدا بەشداری بكەن". دوكتور قاسملوو گوتی دەستی مام جەلال خۆش بێ، بەڵام زۆر سەیرە كە نە مامۆستا نە كۆمەڵە هیچ باسیکیان لەگەڵ ئێمە نەكردووه. بەگوێرەی نووسراوەی مام جەلال، فروهر ڕۆژی دوایی دەگەڕایەوە بۆ تاران. هەم هەڵوێستی كۆمەڵەمان لەدڵ گران هات و هەم هی مامۆستا و دەفتەرەكەی. كاك شوعەیب هیچ باسێكی لەو هەڵوێستەی كۆمەڵەی نەكردووە كە مەبەستی لەپەراوێزخستنی حیزبی دیمۆکرات بوو.\nدەفتەری سیاسی حیزبی دیموكرات بڕیاری دا پلێنۆمیك بۆهەڵسەنگاندنی دۆخی تایبەت بە وتووێژ لەگەڵ نوێنەرانی دەوڵەت ببەستێ. شەوێكی سەرەتای مانگی گەڵاڕێزان كۆبوونەوەی حێزب بەبەشداری نوێنەرانی هەمووبەشەكانی ناوچەكان وەدی هات و تا بەری بەیانی درێژەی بوو. لێكەوتەی بیروڕاكانی نوێنەرانی بەشدار لەچوارخاڵدا كۆ دەبوونەوە:\n١ – حیزبی دیمۆكرات پێشوازی لە وتووێژدەكا لەبەرئەوە كە لەسەر ئەو بڕوایەیە كە پرسی كورد دەبێ لەڕیگەی سیاسی چارەسەر ببێت.\n٢ - حیزبی دیمۆكرات پێی وایە كە پێویستە هێزەكانی كورد لەدەوری ئۆرگانێك یان دەستەیەكی یەكگرتوو كۆ ببنەوە بۆ بەڕیوەبردنی وتووێژەكانی لەگەڵ دەوڵەت. لەبەر ئەوە كە باری قورس و بەرپرسیارەتی سەرەكی لەشەڕەكاندا لەسەرشانی حیزبی دیمۆكرات بووە دەبێ سەرۆكایەتی و ڕیبەرایەتی دەستەی نوێنەرایەتی بەدەستەوە بگرێ.\n٣ – دەبێ ڕاگرتنی دوولایەنەی شەڕ لەلایەن دەوڵەت و هێزەكانی كورد ڕاگەیەندرێ.\n٤ – ئەشێ پاسدارەكان لەكوردستان وەدەركەون.\nباسی كۆتاییهێنان بەشەڕ و دەستپێكردنی وتووێژی سیاسی ببوو بەنەقڵ و نوقڵی ناو كۆڕوكۆبوونەوەی شارەكانی كوردستان، لەمەهاباد ئەو دۆخە بەڕوونی هەستی پێ دەكرا و لەڕاستیدا ڕسكانی پێكهاتەیەكی نوێنەرایەتی لەهێزەكانی كوردستان وەك پێداویستییەكی سەرەكی ڕۆژ لەبەرامبەر ڕیكخراوە سیاسییە كوردییەكان ڕاوەستابوو، خەڵكی كوردستان هاندەری بەهێزی ئەم هەستە بوون.\nهیچ كۆڕوكۆبوونەوەیەكی دیكە لەپاش دانیشتنی ناوخێوەتەكەی مام جەلال تاڵەبانی نەهاتبوویە ئاراوه. ڕۆژێك مامۆستا شێخ عیزەددین و كاك فاتێح شیخ الاسلامی و كاك ئەحمەدی ئەسكەندەری هاتن بۆ بنكەی حیزبی دیمۆكرات لەئاشی پشكاوێ. لەچاوپێكەوتنەكەدا دوكتور قاسملوو، مامۆستا عەبدوڵڵا حەسەنزادە و من بەشدار بووین. مامۆستا شێخ عیزەددین دەستی بەقسەكرد و گرنگیدان بەوتووێژ لەگەڵ دەوڵەت و پێكهێنانی دەستەیەكی نوێنەرایەتی لەنێو حیزب و ڕێكخراوە سیاسیەكانی كورد. دوكتور قاسملوو پێشوازی كرد لەو دیدارە و ئاگاداری دا كە هەر بەوبۆنەوە لەلایەن كۆمیتەی ناوەندی حیزبی دیمۆكرات پلێنۆمیكی تایبەتی بۆ ئەو مەبەستە بەستراوە و پێداگری كراوە لەبایەخدانان بە مژاری وتووێژ. جەختیشی لەوە كردەوە كە بەپێی بڕیارەكانی پلێنۆم سەرۆكایەتی دەستەی نوێنەرایەتی دەبێ بۆ حێزبی دیمۆكرات لەبەرچاو بگیرێ. هەروەها باسی ئەوەی كرد كە كاك فاتێح و كاك ئەحمەد لەڕوانگەی حێزبەوە ئەندامی كۆمەڵەن و لەودانیشتنەدا لەگەڵ مامۆستا و كۆمەڵەدا چاوپێكەوتن هەیه. لەو چاوپێكەوتنەشدا نوێنەری ڕێكخراوی چریكەفیداییەكانی گەلی ئیران- لقی كوردستان ئامادە نەبوو، هۆکارەکەی ڕوون نەبوو!\nچاوپێكەوتنەكان بەردەوام بوون و پێویستە ئاماژە بەخۆپێوەماندووكردنەكانی مامۆستا شێخ عیزەددین بكەم و پێداگرتنەكانیان بۆنزیككردنەوەی هێزەكانی كورد لەدەوری یەكتر بۆ ڕێكخستنی یەكیەتی. ماوەی چەندڕۆژان جەنابی مامۆستا لەبنكەكەی خۆیان لەگوندی شێنێ بەتێپەڕكردنی هەورازێكی چڕومەترسیدار(لەگەڕانەوەدا)، لەگەڵ كاك ئەحمەدی ئەسكەندەری سەردانی ماڵی دەفتەری سیاسی حیزبیان دەكرد لەئاشی پشكاوێ و پێداگریان دەكرد بۆ لێكتێگەیشتن و پێكهاتنی هێزەكان بۆ دامەزراندنی دەستەی نوێنەرایەتی. هەمووكاتێك باسیان لەیەكیەتی وەك مەرجی سەرەكی سەركەوتنی بزووتنەوەی كورد دەكرد. بەڵام حیزب و كۆمەڵە لەسەرهەڵوێستی خۆیان سوور و بەردەوام بوون.\nلەشارەكانی كوردستان بەتایبەت لەمەهاباد، خەڵك زۆرچاوەڕێی ڕاگەیاندنی دەستەیەكی نوێنەرایەتی كورد بوون و پەرێشان بوون لە وەدرەنگ خستنی. كۆڕوكۆمەڵ دەگیرا بۆ هاندانی هێزەكانی كورد بۆ یەكگرتن.\nئێوارەیەك سێ كەس وەژووری ئێمە كەوتن لەپشكاوێ. ئەوکات دوكتور قاسملوو میوانداری كریس كوچێرا نووسەر و ڕۆژنامەوان و وێنەهەڵگری بەناوبانگی فەڕەنسی دەكرد كە تازە گەیشتبوونە بنكەی حێزب. ئەو ژن و پیاوە بەهەستە لەوەختێكی لەباردا گەیشتبوونە كوردستان و لەگەڵ گشت پێكهاتە سیاسییەكانی بەشەكانی كوردستان كە لەو ناوچەیە بوون دیداریان دەكرد.\nئەو سێ كەسە بریتی بوون لەكاك ئەبووبەكر حەسەنزاده، كاك محەممەد ئاریایی، كاك حوسێن مەدەنی.\nكاك ئەبووبەكری حەسەنزادە هەڵی دایە قسەكردن و گوتی :\n" ئێمە نوێنەری خەڵكی مەهابادین وهاتووین پێتان ڕابگەیەنین كەخەڵك گەلێك ناڕازین لەو کەمتەرخەمییەی هێزە کوردییەکان سەبارەت بەدامەزرانی دەستەی نوێنەرایەتی بۆ وتووێژ لەگەڵ دەوڵەت و چاوەڕێ و داواكاری ئەوەن كەهەرچی زووترهەنگاوی بەكەڵك بۆ ئەو پرسە گرنگە هەڵبگرن. مامۆستا عەبدوللە حەسەنزادە و من دانیشتبووین و سەید ڕەسووڵی بابی گەورەش یادی بەخێر بێ کە لەبۆمباراندا بریندار ببوو لەوێ بوو . جوابی مامۆستا و من هەر ئەوە بوو كەپێشتر دوكتور قاسملوو ئاراستەی مامۆستا شێخ عیزەددینیان كردبوو، پیمان داگرت لەسەر بڕیارەكانی پلێنۆم و زەقكردنەوەی ئەو خاڵە كە ئەشێ ڕیبەرایەتی دەستەی نوێنەرایەتی حیزبی دیمۆكراتی كوردستانی ئێران بسەلمێندرێ. ئەوان گوتیان كەپێشنیارێكیان لەلایەن خەڵكەوە هێناوە:\n" مامۆستا شێخ عیزەددینی حوسێنی سەرۆكی هەیئەت بێت، حیزبی دیمۆكرات وتەبێژ، كۆمەڵە و ڕیكخراوی چریكەفیداییه كان وەك ئەندام بەشدار بن. ئێمە بەوەش ڕازی نەبووین و بەپێچەوانەی قەراری دەركراو لەكۆبوونەوەی بەرینی ناومزگەوتی دۆڵەتوومان هەڵدەسەنگاند. هەتا مەلابانگدانان قسەكردنەكانمان درێژەی هەبوو و بەبێ هیچ ئاكامێك كۆتایی پێ هات. ئەو برادەرانە چەند كاتژمێرێك كەلای ئێمە چاویان گەرم كرد و بەیانی بۆ خواردنی بەرچا دوكتور قاسملوو هەروەك پێشتر ئاگاداری كردبووین كەپێی خۆش بوو چاوی بەو شاندە بكەوێ هات بۆ لامان. پێشنیارەكانی خۆیان دووپات كردەوە و سكرێتێری حێزبی دیمۆكرات خێرا و بەبێ هیچ باسوخواسێك گوتی ئێمە ئامادەین لەسەر ئەوە ڕێك بكەوین، من واقێكم بردەوە بەرخۆم و چاوێكم لەمامۆستا عەبدوڵڵا حەسەنزادە كرد و لەسەر كوتەكاغەزێك بۆم نووسی:\nئێمە تەواوی شەوی ڕابردوو پاراستنی بڕیارەكانی دەرچووی پلێنۆمی حیزبمان كرد كەچێ ڕیسەكەمان بوو بە خوری، باشە ئەدی چی وەڵامی نوێنەرانی حیزب لەپلێنۆم بدەینەوه؟ مامۆستا لەژێر نووسراوەكەم جوابی دامەوە:\n" وەڵلا كاكە ئەمنیش سەرم سوڕماوه"\nدیارە ئێمە بۆ ڕێزگرتن لەسكرێتێری حیزب و بیركردنەوە لەوە كە بێگومان حیكمەتێك لەو هەڵوێستەی دوكتور قاسملوودا هەیە هیچمان نەگوت و بەوجۆرە پێشنیارەكەی " نوێنەرانی خەڵكی مەهاباد" هاتە پەژراندن و هەیئەتی نوێنەرایەتی گەلی كورد دامەزرا. داوا لەو سێ برادەرە كرا كە ئەو باسە ئاشكرا نەكرێ و جاری بەنهێنی بمێنێتەوه، كەچی موهەندیس ئاریایی لەچوارچرای شاری مەهاباد لەپشت میكرۆفۆن باسی لێ كردبوو. لەو سێ كەسە كاك ئەبووبەكری حەسەنزادە دۆستی نزیكی مامۆستا شێخ عیزەددین بوو، دوو كەسەكەی تر لەكۆنگرەی چواری حیزبی دیمۆكرات، كە لە٣٠ ڕێبەندانی ٥٨ دا بەڕێوەچوو پالێوراوی ئەندامێتی بەڕێوەبەری حیزبی دیمۆكراتی كوردستان ئێران بوون لەگۆنگرەی چوار و ڕایانگەیاند كە ئەندامەتییان لەناو حیزبدا دەگەڕێتەوە بۆ چەندین ساڵ لەوەوبەر.\nمن سەرەتا لەو هەلوێستە خێرایەی سكرێتێری حیزب دڵهێشاو بووم بەڵام ئەوەندەی پێنەچوو كە بۆم دەركەوت كە دوكتور قاسملوو هەستی كردبوو بەچەن خاڵی گرنگ:\n١ – لەوتووێژ لەگەڵ دەوڵەت سوور بوو.\n٢ – هەستی بەمەترسی جیددی كرد بوو لەناكۆكی ناو رێزەكانی كورد و پێی وابوو كە دەبوو بەهەرشێوە و ڕیكارێك بێت بەری بگیرێ و كۆتایی بەدووبەرەكی بهێندرێت.\n٣ – لەناو حێزبی دیمۆكراتدا یەكیەتی بۆچوون و لێكدانەوە سەبارەت بەماهییەتی دەسەڵاتی ئێران لەئارادا نەبوو، دوكتور قاسملوو پێی وابوو كە كۆمەڵە و ڕێكخراوی چریكە فیداییه كان لەبەرەی سەرهەڵدانی كوردستاندا جێیان گرتووە و دەبێ بپارێزرین. لەپاش چل ساڵ بەسەر تێپەڕێنی ئەو هەوڵانە بۆ یەكگرتوویی ڕاستییەكی حاشاهەڵنەگری مێژوویی دەكەوێتەوە بەرچاو: هەڵوێستە لێبڕاوانەكەی نەمر دوكتور قاسملوو گەلێك لێزانانه، لێهاتووانە و ئاقلمەندانە بوو.\nڕێككەوتن بۆ پێكهاتنی هەیئەتی نوێنەرایەتی گەلی كورد دەری خست كەلێدوانەكان لەسەر حیزبی دیمۆكرات بەدیاریكراویش شەخسی دوكتور قاسملوو و تاوانبار كردنی بەوە كەنیازی هێنانی حیزبی توودەی بووە بۆ ناو دەستەی نوێنەرایەتی لەگەڵ ڕاستییەكان یەكیان نەدەگرتەوه. دوكتور قاسملوو دەری خست كەچەندە بوێرانە هەستی بەبەرپرسیارێتی كرد لەو سەردەمە ناسكەی كەكوردستان پێیدا تێپەڕ دەبوو، بۆ چاكەی گشتی و بەرژەوەندیە نەتەوەییەکانی بزووتنەوەی كورد تەنانەت بڕیارەكانی حیزبیشی لەپەراوێز خست.\nبەڕاستی هەوڵ و تێكۆشانی مامۆستا شێخ عیزەددین و دوكتورقاسملوونەبا، یەكگرتوویی و نوێنەرایەتی و یەکڕیزی لەناو ڕێكخراوە سیاسییەكانی كورددا پێك نەدەهات و دیارنەبوو ئێمە تووشی چ شڵەژاوی و گێرەشێوێنی و گیروگرفتێك دەبووین.\nمن ئەو وەختە گەڕابوومەوە بۆ مەهاباد، خەبەرمان پێ گەیشت كەهەیئەتی تایبەتی نوێنەرایەتی دەوڵەت گەیشتۆتە وێندەرێ. شەوێك لەگەڵ مامۆستا هێمن، كاك غەنی بلووریان و كاك كەریم حیسامی بڕیارمان دا بچین بۆ بەخێرهاتنیان، تەنێ بۆ بەخێرهاتن، كەچی لەوێ تووشی باسوخواس بووین.\nهەركە وەژوور كەوتین لەشوێنی نیشتەجێبوونیان لەدەفتەری بەندی (سەد) سابڵاغ، دیتمان فروهر و سحابی و صباغیان دانیشتوون و هەندێك توێڵگرژ و نێوچاوانترش بوون. مامە غەنی بەخێرهاتنی كردن. ئەو ئاشنایی كۆنی لەگەڵ عزت اڵڵە سحابی و فروهر هەبوو و لەگرتووخانەی تاران هاوبەند ببوون.\nلەیادداشتەكانی كە لەو كۆبوونەوەم هەڵگرتوون و ئێستاش لەبەردەستمدان، قسەکانی فروهر و مامە غەنیم نووسیونەتەوه.\nفروهر دەستی بەقسە كرد و لەپاش ئاماژە بە ستەمی گەلی كورد گوتی: "لەناو ئێراندا پیلانگێڕی هەیە و پێشەکی لەكوردستان هاتۆتە ئاراوه، عیراق دەستێوەردان دەكا لەخوزستان ..."\nمامە غەنی زۆر هێمنانە گوتی: "ئێمە ئێرانین، لەچاوپێكەوتن لەگەڵ ئیمام و دەوڵەت باسی ڕووداوەكانمان كردووه..."\nكاك كەریمی حیسامیش چەند وشەیەكی هەر لەو بوارەدا ئاراستەیان كرد. من نەمدەویست بەشداری بكەم لەقسەكان بەڵام كاتێك دیتم مامە غەنی و كاك كەریم بەبێ لەبەرچاو گرتنی مەبەستی دیدارەكەمان، بەبێ ئەوە كە لەلایەن رێبەرایەتی حیزب داوایان لێ كردبین و بەتایبەت لەبەر نەرمیی لێدوانەكانیان و گرنگتر لەوانەش بەهۆی ئەوە كە لەبابەتی بەخێرهاتنەكە لایان دا، هەڵمدایە و گوتم كە ئێمە نەهاتووین بۆ وتووێژ، تەنیا بەپێی ڕێسای كوردەواری كە ڕیز دەگرن لەمیوان، هاتووین بەخێرهاتنتان بكەین بۆ شاری مەهاباد و بەتایبەت بۆ وتووێژ و دۆزینەوەی ڕێگاچارەیەک بۆ پرسی كورد. ئێمە مەرجی خۆمان هەیە بۆ دەسپێكی وتووێژەكان و یەك لەوانە گەڕاندنەوەی پاسدارەكانە و لابردنیان لەكوردستان و گەڵاڵەیەكیشمان هەیە بۆ خودموختاری.\nصباغیان ڕووی تێكردم وپرسی: گەڵاڵەكەتان چیە؟ گوتم لەهەشت خاڵدا خۆی دەگرێتەوە:\n١ – مافە نەتەوەییەكانی گەلی كورد بەشێوەی خودموختاری له لایه ن حكوومه ت دەبێ ڕابگەیندرێن و لەدەستووری (یاسای بنەڕەتی) ئێراندا بگونجێن.\n٢ – چوار پارێزگای كورد وەك ئیلام، كرماشان، كوردستان و ئازەربایجانی ڕۆژاوا لەناوچەی خودموختار جێ بگرن.\n٣- مەجلیسی میللی كوردستان بەرزترین ئۆرگانی كوردستانە و...\nلێرەدا صباغیان قسەكانی بڕیم و ئاگری لەدەم باری و بەتووڕەیی گوتی :\nمەجلیسی میللیمان نییە و قسەی وا قبووڵ ناكەین.\nگوتم ئێوە هاتوون بۆ وتووێژ، لەلایەن ئیمام خومەینی ئەو ئەركەتان پێ سپێردراوه، كاتیك باسی وتووێژ دەكەن یانی دانیشتن لەگەڵ یەك و بەراوردكردنی داخوازیەكان و هەڵسەنگاندنیان، من پێم وتن كە ئێمە ئەوڕۆ تەنیا هاتووین چاوپێكەوتنێكی دۆستانەمان لەگەڵ ئێوە ببێت، دیدارەكامان بەو قسانە كۆتایی پێهات.\nلەپاش ڕاگەیاندنی دەستەی نوێنەرایەتی گەلی كورد، لەلایەن كۆی خەڵكی كوردستان دەنگی شادی بەرز بوویەوە و پێشوازی تەواوی لێكرا. ئەندامانی هەیئەت ئۆرگانێكیان بەناوی دەبیرخانە دامەزراند كەكاروبار و هه ڵوێست وهەڵسووڕاندن و ڕێكخستن وئامادەكاریی بەدەستەوە گرت، كۆبوونەوەی پێك دێنا، بەیانیەی دەردەكرد و ڕاگەیاندنی بڵاو دەكردەوە، شوێنی چاوپێكەوتنی خەڵکیش بوو، لەدەفتەری بەنداوی (سەد) مەهاباد و فەرمانداری ئەو شارە كاروبارەكانی بەڕێوەدەبرد. ئەو كەسانەی كە لەو دەبیرخانەیەدا بەشدار بوون بریتی بوون لە:\nكاك فاتێح شیخ الاسلامی لەدەفتەری مامۆستا شێخ عیزەددین، عەزیز ماملێ لەحیزبی دیمۆكرات، دوكتور جەعفەری شەفیعی لەكۆمەڵە و كاك حەمەدەمینی شیخانی نوێنەری ڕێكخراوی چریكە فیداییەكانی گەلی ئێران - لقی كوردستان. كۆمەڵیك ئەركی بەرچاو لەكارنامەی دەبیرخانەدا تۆمار كراوه، چەند بەیانیە و ڕاگەیاندراو كەپەیوەست بوو بەڕووداو و پرسەگرنگەكانی ئەو سەروبەنده. یەك لەوانە لەڕۆژی ٤ی سەرماوەز بڵاو كرایەوه. لەو بەیانیەدا داوای خۆپیشاندانێك لەخەڵكی كوردستان بۆ پشتگری لەداخوازییەكانی گەلی كورد كرابوو بۆ پاڵپشتی لەو پێكهاتەیە لەڕۆژی ٦ی سەرماوەزی ١٣٥٨، هەر لەو بیانیەدا گەڵاڵەیەكی خودموختاری لەهەشت خاڵدا بڵاو كرایەوە وهەرچوار لایەنی بەشدار لەشاندەكەدا واژۆیان كردووه. لەو ڕۆژەدا جەماوەری بەرفراوانی خەڵكی كوردستان لەهەموو گوند و شارەكان لە ڕێپێوانگەلی شکۆداردا پەیوەندی خۆیان لەگەڵ هێزە سیاسیەكان و كەسایەتییە خۆشەویستەكانی كورد دووپات كردەوە و پاڵپشتییان لەداخوازییەكانی گەلی كورد و لەهەیئەتی نوێنەرایەتی گەلی كورد دەربڕی و بەكردەوە ڕایانگەیاند كەئەو دامەزراوە سیاسیییە بەتەنیا نوێنەری خۆیان دەناسن بۆ دانووستاندنەكان لەگەڵ دەوڵەت. ئەو پشتگرییە لەڕاستیدا بەڵگەی متمانە و اعتبارنامە بوو بۆ دەستەی نوێنەرایەتی كورد.\nدەبیرخانەی هەیئەتی نوێنەرایەتی گەلی كورد لەسەرچەند پرسی گرنگ ئاگاداری و بەیانیەی بڵاوكردەوە وەك بەشدارینەكردن لەرێفراندۆم بۆ دەستووری داهاتووی ئێران لەڕۆژەكانی ١١و١٢ی سەرماوەزی ١٣٥٨، پشتیوانی كردن لەپاڵێوراویی مسعود رجوی بۆ سەركۆماری ئێران، هەروەها لەسەر ڕەوتی وتووێژەكان دەبیرخانە خەڵكی كوردستانی لەهەڵسووكەوت و كردەوەكانی هەیئەتی كورد ئاگادار دەكردەوه. لەسەریەك ١٥ڕاگەیەندرا و و بەیانیە لەلایەن دەبیرخانەی هەیئەتی كورد بڵاو كرانەوە، هەروەها لەگەڵ بولته ن یان خەبەرنامەیەكیش.\nپێویستە باس لەوە بكەین كەپێشتر ئەندامانی هەیئەتی تایبەتی دەوڵەت بۆ پرسی كوردستان چەندجار ڕایانگەیاندبوو كە لەگەڵ هیچ تاقم وحیزب و ڕێکخراوێكی سیاسی دانووستاندن ناكەن. ئەو لێدوانانە بوون بەهۆی ئەوە كە حیزبی دیمۆكرات داوای كۆبوونەوەی سەرۆكایەتی بکا بەبەشداری پێكهاتەكانی هەیئەتی نوێنەرایەتی گەلی كورد. ئەوان لەو دیدارەدا خوازیاری ئەوە بوون كەبۆ بڕوبیانوو بەدەستەوەنەدان، با ئەندامانی هەیئەتی كورد وەك شەخسی خۆیان بناسێنین نەك وەك نوێنەری پێكهاتەكان. پێشنیاری حیزب پەسند كرا و بڕیاری لەسەردرا.\nكۆبوونەوەی فەرمی لەنێوان دوو هەیئەت لەڕۆژی ٢٠ ی سەرمەوەزی ١٣٥٨كاتژمێری سێ و نیوی پاش نیوەڕۆ لەفەرمانداری مەهاباد دەستی پێكرد. ڕۆژێك بەر لەوە هەیئەتی كورد لەچاوپێكەوتنی ناوخۆیی دوایین لێكدانەوەكان و هەڵسەنگاندنەكانیان گۆڕیەوە و دۆخەكەیان تاوتوێ كرد.\nسەرەتا داریوش فروهر سەرۆكی هەیئەتی دەوڵەت خۆشحاڵی خۆی دەربڕی لەپێكهاتنی ئەو دانیشتنە و گەشبینی خۆی بۆ ئاكامەكانی وتووێژ ڕاگەیاند و ئەندامانی هەیئەتی دەوڵەتی ناساند. پاشان مامۆستا شێخ عیزەددین لەگەڵ بەخێرهاتنی هەیئەتی دەوڵەت باسی لەوە كرد كە لەجیاتی چارەسەری پرسی كورد شەڕیان بەسەردا سەپاندین، خەڵكی كورد خوازیاری خەدموختارییە لەناو ئێرانێكی دیمۆكراتیك. لەكۆتایی قسەكانییدا، مامۆستا ڕایگەیاند:\n" كاتێك وتووێژ سەركەوتوو دەبێ و دەگاتە ئەنجام كە لە كەشوهەوایەكی لێكتێگەیشتندا بەڕێوە بچێ، ئێمە پێشتر و لەداهاتووشدا ئەوە ڕەچاو دەكەین، هیوادارم ئێوەش بە لێکتێگەیشتوویی و سازان، بەرسڤی ئاشتیخوازیی و نیازپاكی گەلی كورد بدەنەوە و دۆخێكی لەبار پێك بێت بۆ چارەسەری پرسی كوردستان كەئاواتی گشت ئازادیخوازانی ئێرانه.\nسەرۆكی هەیئەتی كورد یەك بەیەك بەشدارانی كوردی بەناو و بەپێكهاتە سیاسیەكانیان ناساند:\nفاتێح شێخ الاسلامی، كەریم دانشیار له ده فته ری من، ئەحمەد قاچی كەدەیناسن، عەزیز ماملێ، غەنی بلووریان، دوكتور قاسملوو، عەبدوللا حەسەن زادە و كەریم حیسامی لەحیزبی دیمۆكراتی كوردستان . بێهروز سولەیمانی و محەمەد ئەمینی شێخانی و ئەنوەرسوڵتانی لەڕیكخراوی چریكە فیداییانی گەل-لقی كوردستان. یۆسف ئەردەڵان، ئیبراهیم عەلیزادە، عەبدوللا موهتەدی و جەعفەر شەفیعی لەڕێكخراوی شۆڕشگیڕیی زەحمەتكێشانی كوردستان (كۆمەڵە). ئەو ئاغایانە نوێنەری هەیئەتی نوێنەرایەتی گەلی كوردن و لەلایەن خەڵكەوە پەسند كراون.\nناساندنی دەستەی نوێنەرایەتی كورد و ناوبردن لەڕێكخراوە سیاسسیەكانیان ناڕەزایی صباغیانی لێكەوتەوە و ڕایگەیاند:\n"من هەروەك چەند جاران بەعەرزی ئێوەم گەیاندووه، پێشتر بە ئاغای دوكتورقاسملوو و ئاغای بلووریان و ئاغای قازیشم عەرز كردووه، من زۆر بەلامەوە سەیر بوو كەجەنابتان دیسان ناوی ئاغایان كە وەك چریكی فدائی خلق و كۆمەڵە لێرە ئامادەن دەهێنیە گۆڕێ. ئێمە پێشتریش ڕامانگەیاند كە ڕاسپێردراوین لەچوارچێوەی فەرمانی ئیمام لە٢٦ ی خەزەڵوەر مافەكانی خەڵكی كوردستان وەك بەشەكانی دیكەی خەڵكی ئێران دیاری و ڕێكوپێك بكەین(تدوین)، درووست نییە كە كەس بەناوی نوێنەری حیزبێكی تایبەتی وەك لایەنی وتووێژ وەربگیرێت ...\nدوكتورقاسملوو وەك وتەبێژی هەیئەتی كورد لەپاش دەربڕینی خۆشحاڵی لەو دانیشتنە و ڕاگەیاندنی نیازپاكی تەواو لەلایەن هەیئەتی نوێنەرایەتی گەلی كورد هیوای خواست كە ئەوانیش هەربەو هەستە لەدەوری مێزی وتووێژ دابنیشن. وتەبێژی هەیئەت گلەیی زۆری ئاراستەی هەیئەتی دەوڵەت كرد سەبارەت بە ڕیزنەگرتن لەئاگربەست، بەهێز كردنی ئەرتەش لەهەندێك ناوچەی كوردستان، ڕاگەیاندنی تێكدەرانەی هەندێك لەبەرپرسان وەك منتڤری، خلخالی و چمران وەزیری دیفاع و ئەندامی هەیئەتی تایبەتی دەوڵەت كە گەمە بەوتووێژ دەكا و ڕایگەیاندووە كە شەڕ دابگیرسێتەوە و دەبێ ئامادەكاری بۆ بكرێ، خۆگێلكردن لەداوای گۆڕینەوەی بەندكراوەكان. باسی لەوە كرد كە شەڕ لەكوردستان لەلایەن ئێمەوە نەخوازراو بوو و بەسەرماندا سەپا بەڵام پێمانوایە له شح ڕێ براكوژیدا نە سەركەوتوو هەیە نە داكەوتوو. ئێمە لەسەر ئەو بڕوایەین كە ئەگەر بەدڵپاكی گوێ شل بكرێ بۆ داواكارییەكانی ئێمه، داخوازییەكانمان لەچوارچێوەی پەیامی ئیمام خومەینی جێبەجێ دەبێ، هەر بۆیە ئێمە"لبیك" مان گوت بەو پەیامه. دوكتور قاسلموو بەتایبەت جوابێكی بەجێی ئاراستەی صباغیان كرد و گوتی:\n" بەپێی ئوسوول، هەر هەیئەتێكی نوێنەرایەتی بۆ خۆی ئەندامانی خۆی دیاری دەكا. ئەگەر لەلایەن هەیئەتی دەوڵەت گرفتێك هەیە سەبارەت بەوە كە نەتوانن لەگەڵ حیزب و ڕێكخراوەكان دابنیشن، ئێمە وەك هەیئەتی نوێنەرایەتی گەلی كورد بەشداری وتووێژ بووین و ئێوەش لەگەڵ هەیئەتی نوێنەرایەتی گەلی كورد دانووستاندن بكەن. ئێمە بەش بەحاڵی خۆمان ڕامانگەیاندووە و دووپاتی دەكەینەوە كە وەك حێزبی دیمۆكراتی كوردستان (هیوادارین هەڤاڵانی دیكەش هەروەتر) بەرژەوەندییەكانی كورد لەسەرووی كۆی ئەو پێكهاتانە دابنێن.\nكاتێك هەیئەتی تایبەتی دەولەت ئامادە بێ كە لەگەڵ هەیئەتی نوێنەرایەتی كورد وتووێژ بكا، چ حیزبی دیمۆكرات، چ ڕێكخراوی چریكهای فدائی خلق و چ كۆمەڵە لەناو هەیئەتی كورددا جێیان گرتووە ولەلایەن پڕانی خەڵكی كوردستان پێشوازی و پشتیوانی لێوە كراوه. من پێموایە كە كێشە ڕواڵەتییەكان نابێ ڕیگربن لەدرێژەپێدانی وتووێژەكان و دیسان دەگەڕێمەوە سەر وتەكانی جەنابی ئاغای فروهر كە فەرموویان هەرچی زووتر بچینە سەر ناوەرۆكی گوتوبێژەكان و لەڕاستیدا ئێمە زۆر چاوەڕێی ئەوەین كە هەیئەتی دەوڵەت ئەو گەڵاڵەی كە ڕایگەیاندووە ڕادەستی هەیئەتی نوێنەرایەتی گەلی كوردی بكات. هیوادارین لەپاش چاوپێكەوتنی گەڵالەی دەوڵەت و لێكدانەوەی، گرفتەوردەكان بەهاسانی چارەسەر بێ.. بەهیواین بەباش لێكتێگەیشتن بگەینە ئەنجام و ئاشتی و ئاسایش لەكوردستان دەستەبەر بێت".\nوەڵامی فروهر :\n"هەر بەمشێوەیە كە ئاغای قاسملوو فەرموویان، ناوەرۆكی ئەو شتە كە بەناوی مافی خەڵك دەسەلمێندرێ فرە گرنگە بە لەبەرچاوگرتنی ئەوە كە تێپەڕاندنی سیستەمی حوكمڕانی كە هەتا ئێستا یانی بەر لە شۆڕشی ئێران ڕسكاوە بۆ سیستەمێكی دیكە واتە هەڵگرتنی ئەم سیستەمە ناوەندییە و جێگیركردنی بەسیستەمی لامەركەزی دەتوانێ داخوازییەكانی خەڵكی ئێران لەهەر قەوم و لەهەر گۆشەیەكی ئێران دەستەبەر بكات و منیش لەگەڵیم كە ئەوە دیمۆكراسی و ئازادی كەسیی و كۆمەڵایەتیەكان دەبێ لەئێران..."\n"...ئەو ئەزموونانەی كە ئاغای قاسملوو ئاماژەیان پێكرد دەریخستووە كەدەبێ چوارچێوەی كۆی وتووێژەكان ڕوون بێ و ببەسترێتەوە بەوە كە ئێمە لە چ هەلومەرجێكدا وتووێژ دەكەین؟ لەگەڵ چ هەیئەتێك؟ دیارە هەر بەوجۆرە كە گوتمان و دووپاتی دەكەینەوە كە ئاواتی دڵی تەواوەتی خەڵكی ئێران بەخەڵكی كوردستانەوە ئەوەیە كە وەك یەك هەیئەت بن و وەك تەواوکەری یەكترهەڵسەنگاندنی بۆ بكرێ..."\n" …بابەتێكی كە ئەوڕۆ هاتە گۆڕێ و دیسان لەو قەرارانە بوو كە لەسەری ساغ ببووینەوە و ڕیزی لێ نەگیرا لەلایەن هەیئەتی تایبەتی دەوڵەت بەلامانەوە زۆر گرنگە كە بریتییە لەپێكهاتەی ناو هەیئەتەکە كە دەبێتە لایەنی گوتوبێژ و ڕاوێژكاری، من لەبەر ئەوە كە هەست دەكەم كە لەدانیشتنێكی فەرمی ناگاتە ئامانج، بەئیجازەی جەنابی شێخ پشوودانێكی چەند خولەكی ڕادەگەیەنم و لەپاشان سەبارەت بەو شتە كە جەنابی صباغیان فەرموویان یانی ئەو پرسە كە قەراری پێشەكی لەسەر درابوو، من پێموایە پێویستی بەهەندێک وتووێژی خۆمانە هەیە بۆ جێبەجێبوونی."\nدواهەمین بەشی وتووێژەكان بۆ كاتژمێری نۆونیوی ڕۆژی دوایی دیاری كرا، هەیئەتی كورد ئامادە بوو بەڵام هەیئەتی دەوڵەت بەپاساوی نەخۆشی سحابی بەشداری نەكرد و كەوتە دوای نیوەڕۆ و ئەویش لەلایەن هەیئەتی دەوڵەتەوە تێكچۆوه.\nفروهر دوو ڕۆژ پاشان واتە٢٢ی سەرماوەزی ٥٨ چوو بۆ دیداری دوكتور قاسملوو لەشوێنی مانەوەی واتە لەماڵی كاك منتقم قاچی و چاوپێكەوتنێكیان بەڕێوەبرد بەبێ ئەوە كە هیچ ئەنجامێكی لێ دەركەوێ. پاش نیوەڕۆی ئەو ڕۆژە كۆپییەكی گەڵاڵەی هەیئەتی دەوڵەت نێردرا بۆ دەبیرخانەی هەیئەتی نوێنەرایەتی گەلی كورد و هەیئەتی دەوڵەت كوردستانی بەجێهێشت.\nشیاوی ئاماژەیە كە لەپاش سەرنەگرتنی گوتوبێژەكان، سەرباری ئەوە كە هەیئەتی دەوڵەت ئامادە نەبوو لەگەڵ كۆمەڵە و ڕێكخراوی چریكە فیداییەكان گوتوبێژ بكا، هەر ئەو ڕۆژە لەپاش تێكدانی دانووستاندنەكە لەفەرمانداری مەهاباد جیاجیا لەگەڵیان دادەنیشتن !!!\nلێدوانە بەناوبانگەكەی خومەینی: " من نەمگوتبوو وتووێژ بكەن، وتم پێشتر گەمارۆیان بدەن" هیچ گومانێكی بۆ ئەوانەش نەهێشتەوە كە پێیانوابوو بەشێك لەدەسەڵاتی ئەو سەردەمەی ئێران لایەنداری چارەسەریی پرسی كوردستانه.\nدەركەوت كەمەبەست لەئەم گشتە هاتوهاوارە و پەیام و سەلامە بۆ چاوپێكەوتنێكی ٤٥ خولەكی چ بوو. هەر لەسەرەتاوە هەڵوێست و هەڵسوكەوت و لێدوانەكان و كردەوەكانی هەیئەتی دەوڵەت سەلمێنەری گەڵێك ڕاستی بوو، ئەندامانی هەیئەت دەریانخست كە بەنیازپاكی نەهاتبوون بۆ كوردستان، نەلە قۆم نە لەتاران، نە ڕووحانییەت و نە حكوومەت باوەڕیان بەڕێكخستنی ڕێكاری پێویست بۆ چارەسەری كێشەی كورد نەبوو، ئەندامانی "هەیئەتی تایبەتی دەوڵەت بۆ پرسی كورد" بەهاودەنگی وهاوبیری وهاوكاری تەواوەتی دەسەڵاتی ئێران گەمەیان بەكات كرد بۆ خۆتەیاركردنەوە و داگیرساندنەوەی شەڕیكی سەرانسەری دیكه.\nنیشانەكانی ڕەفتاری هەیئەت لەخۆیدا دیاریكەری وەخت تێپەڕكردن بوو:\n١ – سەرەڕای ئەوە كە حكوومەتی كاتی و هەیئەتی دەوڵەت لەگەڵ هەیئەتی نوێنەرایەتی گەلی كورد ڕێك كەوتبوون لەسەر ئاگربەست و هەر دوولا ڕایانگەیاندبوو كە ڕیزی لێ دەگرن، بەكردەوە لەژێر پێیان نا و هەرگیز ڕەچاویان نەكرد، لەئاگاداری ژمارە ٤ی هەیئەتی نوێنەرایەتی گەلی كورددا باس لەهێرشی باڵەفڕەكانی دەوڵەت دەكا بۆسەر سێ گوندی كورد لەنێوان ورمێ و سەلماس، هەروەها هاتوچۆ و ڕاگواستنی هێزی ئەرتەش لەسنە و سەقز و پاوه. دوكتور قاسملوو وتەبێژی دەستەی نوێنەرایەتی كورد لە قسە ڕێكوپێكەكانی لەدانیشتنە فەرمییەكەدا ناڕەزایەتی دەربڕی لەڕێزنەگرتنی دەوڵەت لەئاگربەست.\n٢ – ڕاگەیاندنی چەوت و ناڕەوا لەلایەن چمران كە بۆخۆی ئەندامی هەیئەتی دەوڵەت بوو، خلخاڵی و منتڤری. وتەبێژی نوێنەرایەتی كورد ناڕەزامەندی دەربڕی بەرامبەر بەو وتە پڕوپووچانه.\n٣ – خۆدزینەوە و خۆشلوێ نەكردن بۆهیچیەك لەپرسە سەرەكیەكانی كوردستان بەتایبەت خوازیاریە سیاسییەكان.\n٤ – پەسند نەكردنی داوای دەستەی نوێنەرایەتی كورد بۆ گۆڕینەوەی بەندكراوەكان.\nهەندێك باس لەوە دەكەن كە حكوومەتی كاتی و ئەندامانی هەیئەتی تایبەت بەكوردستان باوەڕیان بەدۆزینەوەی ڕێگاچارەسەرییەك بوو بۆ پرسی كوردستان، بەڵام بۆ هەڵسەنگاندنی ئەو لێكدانەوانە جگە لەو خاڵانەی لەسەرەوە باسمان لێوە كرد ئاماژە بەلێدوانی دووكەس له ئه ندامانی هه یئه تی ده وڵه ت ده كه ین :\nعزت اللە سحابی لەوتووێژ لەگەڵ "چشم انداز ایران"، خاكەلێوەی ١٣٨٢ ڕادەگەیەنێت:\n" كاتێك لەكوردستان گەڕاینەوە بۆ تاران، لێكدانەوەكانم پێیانسەلماندم كەخەڵكی كوردستان داخوازییان هەیه، بەڵام جوداییخوازنین، لەگەڵ حكومەتی ناوەندین، ڕكابەری شۆڕش و شیعە نیین، بەڵام هێزە سیاسییەكان دۆخێكی وایان چێ كردووە كەمن ناوی فێئودالیتەی (دەرەبەگایەتی) سیاسیم لەسەرداناوه." ل٦٥\nلەشوێنێكی دیكەدا باس دەكا:\n" من ئەگەر بمهەوێ لەگەڵ خودموختاری كوردستان ڕیكبكەوم، وەك وەیە كە پێم بێژن ئەشێ دەستەكانت ببڕی، لێی دەگەڕێم دەستم ببڕن بۆ ئەوە كە واژۆی لەسەر نەكەم." ل٦٦\nصباغیان بۆ خۆی پەنجە دەخاتەسەر ئەوە كە:\n" من وا بیر دەكەمەوە پرسەكانی كوردستان ڕەهەندی قووڵ و بەربڵاویان هەیە و توێژینەوەیەكی پسپۆرانە هەڵدەگرێ چ لەڕووی سیاسی و چ لەبواری كۆمەڵناسی. ئەگەر ئەو ئەركەی ئێمەیان بەكوردێك سپاردبا، بەبڕوای من وردترو هەمەلایەنەتر هەڵسەنگاندنی دەكرد بۆ كێشەكانی كوردستان. بەڵام من یەكەمجار بوو كە ڕیگەم لەكوردستان كەوتبوو." ڵ ٥٠\nلەجوابی ئەو پرسیارە كە:\n" ئەو ڕێكخراوە كە ئێوە تێیدا بەشدار بوون، پێش سەركەوتنی شۆڕش هیچ هەستیارییەكتان بەرامبەر بە پرسی كورد بووه؟ "\nصباغیان وا بەرسڤ دەداتەوە:\n" نا، نهچت ێزادی ایران هیچ بەرنامە یان شرۆڤەیەکی ڕوونی لەسەر ناوچەی كوردستان نەبوو. "\nلەدرێژەی قسەكانیدا دەڵێ:\n" لەپاش شۆڕش، گرژی و شڵەژاوی لەكوردستان ڕووی دا، كوردەكان هەندێك پرۆژەیان بوو، ئێمە دەمانگوت "خودگردانی" ئەوان باسیان لەخودموختاری دەكرد، ڕەوش خەریك بوو شپرزەتر دەبوو، چەمران چوو بۆ كوردستان. هێشتا سپای پاسداران دانەمەزرابوو و حكوومەتی ناوەندی هەستی بەوە كرد كە تەنگژەی كوردستان مەترسی دەخاتە سەر ڕیگای شۆڕش... یەكەم كەس كە سەفەری كوردستانی كرد دوكتور چمران بوو، لە سەروبەندی مانگی ڕەشەمە و خاكەلێوەی ٥٨، هەڵسەنگاندنی دۆخی ناوچەی كرد و گوتی كە دەبێ ڕێكاری شەری پارتیزانی بگرینە بەر." ل٥١\nچمران ئەندامی هەیئەتی دەوڵەت بوو، بەڵام صباغیان ئەوا لەسەری دەدوێ:\n" چمران زۆر باوەڕی بەوتووێژ نەبووو، دەیگوت من چوومەتە ئەو ناوچەیە و دەیناسم ." ڵ٥٣\nصباغیان لەسەر ئەركەكانی هەیئەت دەدوێ:\n" لەگەڵ ئێمام ڕاوێژمان كرد و ئیجازەی وتووێژ لەگەڵ حیزبە سیاییەكانمان لێ وەرگرت." ل٥٦\nبەڵام دوایی ئەوەی لێ زیاد دەكا:\n" مەرجی ئێمە لەدانیشتنی مەهاباد بەجێ نەگەیشت و تێكچوو." ل٥٦\nهەروەها سحابی لە هەڤپەیڤینێک لەگەڵ ئەم گۆڤارە دەڵێ:\n" ئێمە بەئێختیاراتی تەواو و بە بودجەوە، سەفەری كوردستانمان كردبوو، لەهەمانكاتدا ئێمە ڕاسپاردەی وتووێژیش بووین. " ل٦٩\nپێش ئەوە سحابی ئاوا بڕوای خۆی بەچارەسەریی پرسی نەتەوەیی ئاشكرا دەكا:\n"من لەشوورای ئینقلاب قسەم كرد لەسەر"ستم مچاعف" نەلەسەر پرسی زمان، بەڵكوو لەبەر دواكەوتوویی كوردستان كە بەڕاستی لەتەواوی ئێران دواكەوتووتر بوو. ل ٦٩\nداریوش فروهر كە لەلایەن شەخسی خومەینی بۆ وتووێژ لەگەڵ كورد دیاری كرابوو دمڕاست و وتەبێژی هەیئەتی تایبەتی دەوڵەت بوو، زۆر خۆی دەنواند بۆ دەرخستنی ئەوە كە حەز ئەكا ڕێكارێك بدۆزێتەوە بۆ چارەسەرکردنی دۆزی كورد. زۆر كەس لەنیازپاكی فروهر قسە دەكەن. سحابی لەدرێژەی وتووێژەكانی لەگەڵ گۆڤاری ناوبراو نهێنییەک دەدركێنیت:\n"كەمێك بەرلەوە كە ئێمە دەسنیشان بكەن بۆ هەیئەتی تایبەت بەكوردستان، شەخسی ئیمام خومەینی لەدەرەوەی هەیئەتی دەوڵەت و شوورای ئینقلاب، فروهری وەك نێردەی تایبەت بەخۆی ناردووە بۆ كوردستان. ئاغای خومەینی سەربەخۆ بوو و لەدەرەوەی شوورای ئینقلابیش چالاك بوو. پاشان فروهر بەئێمەی گوت كە ڕایانسپاردووە بۆ ئەوە كە عیزەددینی حوسێنی ڕازی بكا و بیگەیەنێتە قۆم بۆ ئەوە كە ئیمام قسەی لەگەڵ بكا و لەڕاستیدا بەمجۆرە"فتنه" لەكوردستان بچێتە دەر." ڵ ٦٩\nئەو وتەی سحابی مانای ئەوە نییە كە فروهر جێی متمانەی كەسێك بوو كە فەرمانی جیهادی دەركرد بۆ كوردستان؟ ئەوە ناگەیەنێت كە لەگەڵ خومەینی ڕیك كەوتبوون بۆ نەهێشتنی "فتنه" لەكوردستان؟ بۆ دەستبەسەركردنی مامۆستا شێخ عیزەددین كە سەرۆكایەتی دەستەی نوێنەرایەتی گەلی كوردی لەئەستۆ گرتبوو بۆ دۆزینەوەی چارەسەرییەك بۆ پرسی كورد؟\nناساندنی هەیئەتی كورد بەناوی ڕێكخراوەكانیان هۆی ڕاستەقینەی تێكدانی دانیشتنەكە نەبوو، لەڕاستیدا دەوڵەت و نوێنەرەكانی لەهەیئەتی تایبەت بەكوردستان شانۆیەكیان دەگێڕا و ئەو دانیشتنەشیان دیاری كردبوو وەك پەردەی ئاخر. ئەوان ڕێككەوتبوون لەسەر ڕەتكردنەوەی داخوازییەكان و لە سەركوتكردنی بزووتنەوەی كورد، لەبیانوویەك دەگەڕان بۆ خۆدەربازكردنیان لە"گوتوبێژ". ئەو "ناساندنەش" نەبا پاساوێكی دیكەیان دەدۆزییەوه.\nهەیئەتی دەوڵەت لەپاش هەڵسووكەوتی تێكدەرانەیان كە بەدوور بوو لەئوسوول و ئەخلاقی سیاسی، بەرلەوە كە مەهاباد و گوتوبێژ و چاوپێكەوتن و" چارەسەری" بەجێ بێڵن، كۆپی ئەو گەڵاڵەیەی كە ئامادەیان كردبوو ناردیان بۆ هەیئەتی نوێنەرایەتی گەلی كورد. هەیئەتی دەوڵەت لەڕۆژنامەی اگلاعات ڕێكەوتی ٢٩ ی سەرماوەزی ٥٨ گەڵاڵەی خۆی بڵاو كردەوە و داوای لەخەڵك و ڕێكخراوە سیاسیەكان كرد كە بۆچوونی خۆیان بۆ چاكسازی لەسەری ڕابگەیەنن. ئەگەر مەبەست لە ڕێكخراوە سیاسیەكان بەشێكیشیان پێكهاتە كوردەكان بگرێتەوه، دیار نییە هەیئەتی دەولەت بۆچی ئامادە نەبوو لەگەڵیان لەسەرمێزی وتووێژدا بیروڕا بگۆڕێتەوە، بەڵام ئێستا داوای دەربڕینی بیروڕایان لێدەكات؟\nهەر لەسەرەتاوە دیار بوو كە ئەوان حەز ناكەن لەسەر مێزی وتووێژ باس لەخودموختاری بكەن و لەبەرامبەردا ئەو گەڵاڵەیان بڵاو كردەوه. ئامادەش نەبوون كە بەشێوەیەكی شارستانیانەت پێشكەشی نوێنەرایەتی كوردی بكەن.\nهەیئەتی نوێنەرایەتی گەلی كورد وەڵامێکی سیاسی- حقوقی لەچوار لاپەڕەدا ئامادە كرد و بڵاوی كردەوه. جەنابی صارمخانی صادق وەزیری زەحمەتی ئامادەكردنی وەوەستۆ گرت. دەسخەتەكەی لەلای ئێمە ماوەتەوه. لەلایەن ڕیكخراوە پێشكەوتووەكانی ئێران هێرش كرایە سەر ئەو دەسپێشخەرییە ناڕەوایە و گەڵاڵەی "خود گەردانی" یان ڕەد كردەوه.\nلێرە نامانهەوێ بەدوورودرێژی باس لە دانەبەدانە خاڵەكانی گەڵاڵەی "خودگەردانی" و بەراوەردكردنی لەگەڵ گەڵاڵەی ٢٦ خاڵی بكەین، دەیهێڵێنەوە بۆ کاتێکی دیكه.\nگەڵاڵەی "خودگەردانی" كە لە ١٣ خاڵدا ئامادە كراوە جوابی پێداویستیەكانی میژوویی سیاسی، چاندی و كۆمەڵایەتی و ئابووری گەلی كورد ناداتەوه. بەرچاوترین و گرنگترین بەشی مافی نەتەوەیەك بۆ بەدستەوەگرتنی چارەنووسی خۆی بەشێوەی خودموختاری یان فیدرالیزم بریتییە لە بەدەستەوەگرتنی دەسەڵاتی سیاسی. لەنووسراوەی "خودگەردانی" خۆیان لەو بەشە گرنگە گێل و نەبان كردووە و هەندێك باسی ئیداریی و کارگێڕییان هێناوەتە گۆڕێ كە پەیوەندی بەداخوازیەكانی كوردەوە نییه. باس لەشوورا و دیارینەكردنی پێناسەیەک، دیارینەكردنی سنوورەکانی ناوچەی ژێردەسەڵات، لەپەراوێزخستنی پەروەردە بەزمانی زگماكی چەند خاڵی سەرەكین كە لەو گەڵاڵەیەدا زەق بوونەتەوه. بەگشتی گەڵاڵەی "خودگەردانی"بەهیچ شێوەیەك چارەسەری پرسی كوردی نەدەكرد و بەو هۆكارەش لەكوردستان نێوی "سەرگەردانی" یان لەسەر دانا.\nدەسكەوتنەكانی هەیئەتی نوێنەرایەتی گەلی كورد :\nچالاكییەكانی هەیئەتی نوێنەرایەتی گەلی كورد هیچ دەركەوتەیەكی لەلایەن و لەگەڵ دەسەڵاتی ئێران لێ وەدی نەهات بەڵام گەلێك لێكەوتە و بەرهەمگەلی بەكەڵكی لەگەڵ خۆی هێنا:\n١ – بەهێزترین و بەرزترین دەسكەوتی هەیئەتی نوێنەرایەتی گەلی كورد ئەوە بوو كە دەولەتی كۆماری ئیسلامیی ئێران دانی بەنوێنەرایەتی بزووتنەوەی ڕزگاریخوازی كورددا هێنا. سەرباری ئەوە كە هەیئەتی كورد نە خۆشەویست بوو بەلای ئەوان و نەش خوازراو، كەمۆکەیەک هۆگریشییان بۆی نەبوو، لەگەڵ ئەوەش كە دەیانزانی حیزب و ڕێكخراوە سیاسییەكانی كورد پێكهێنەرین و تێیدا جێیان گرتووە، نەیانتوانی پشتگوێ بخەن و دانیشتن و چاوپێكەوتنیان لەگەڵ ئەنجام دا. هەیئەتی تایبەتی دەوڵەت بۆ پرسی كورد نەیتوانی هیچ گڕنەیەك بدۆزێتەوە و بەمجۆرە خۆی ڕادەستی ڕاستییەكی میژوویی-سیاسی كورد كرد. تایبەتمەندییەكانی بزووتنەوەی كورد لەلایەن دەوڵەتەوە بەفەرمی ناسران و ملیان بۆ ئەو ڕاستییە ڕاكێشا كەكوردستان جێگە و پێگەی خۆی هەیه، ڕاگەیاندنی گەڵاڵەی "خود گەردانی" سەرەڕای جیاوازیەكانی لەگەڵ گەڵاڵەی خودموختاری هەیئەتی نوێنەرایەتی گەلی كورد، ئەو بۆچوونە پشتڕاست دەكاتەوه.\n٢ – هەیئەتی نوێنەرایەتی گەلی كورد لەئەنجامی ئەو تێگەیشنە و پێگەیشتنە دامەزرا كەهێزەكانی كورد هەستیان بەپێداویستتیەكی مێژوویی كردبوو لەو جەنگەوگەرمەیەدا و زاڵ ببوون بەسەر كێشە ناوخۆییەكان، دووربوونەوە لەملمانێ و مشتومڕەكانی پێشوو، هێزە جۆراوجۆرەكان بە ئیدەئۆلۆژیە جیاوازەكان لەدەوری یەك كۆ بوونەوە، هەڵوێستی یەكگرتوویان گرت و پرسی مێژوویی و نەتەوەیی كوردیان لەژێر دروشمی خودموختاری كرد بەدروشمی سەرەكی بۆ داخوازیەكانی ئەو سەردەمه.\n٣ - پێكهاتەیەكی لەم شێوەیە لەخۆیدا سەركەوتنێكی مەزن بوو، تەواوی هێزە سەرەكییەكانی كوردستان تێیدا جێیان گرتبوو، بەشێوەی فەرمی، بەسەربەرزی، بەزلهێزی و كەڵكوەرگرتن لەپشتگیری هەموو چین و توێژەكان، بەبەشداری توێژی باڵای كۆمەڵگای كوردستان، توانیان داخوازەكانیان كۆ بكەنەوە و لەسەری ساغ ببنەوە و بڵاوی بكەنەوه. لەگەڵ ئەوەش كەهەیئەتی دەوڵەت فرە چالاكی نواند بۆ نانەوەی دووبەرەكی لەنێوان پێكهاتەكانی هەیئەتی كورد، بەڵام هەوڵەكانی مایەپووچ بوون.\n٤ - ئامادەكردن و ئاراستەكردنی گەڵاڵەی ٢٦خاڵ، هەتا ئەوڕۆشی لەگەڵ بێ یەكێك لە ڕێكوپێكترین، بەپێزترین، بەربڵاوترین، پوختەترین و پێگەیشتوانەترین پرۆژەی مافی نەتەوەییه. ئەو پرۆژەیە لەلایەن پێكهاتە سیاسییەكانی ئێران وەك ڕێكخراوی چریكەفیداییەكانی گەلی ئێران، بەرەی دیمۆكراتیی نەتەوەیی ئێران، ڕێكخراوی موجاهیدینی گەلی ئێران و كۆمەڵیك ڕێکخراوی سیاسی ئێران پشتگیری لێكرا. ئەم گەڵاڵەیە بەمجۆرە بوو بەبنچینە و بنەمایەكی بەهێز بۆ داهاتووی بزاڤی كورد. مخابن هیچكاتێك هەیئەتی دەوڵەت دەرفەتی بەدەستەی نوێنەرایەتی كورد نەدا كە باسە بنەڕەتیەكانیان لەگەڵ بێنینە گۆڕێ و ئەو گەڵاڵەیان پێشكەش بكەن.\nگەڵاڵەی ٢٦ خاڵ لەلایەن جەنابی صارمخانی صادق وزیری ئامادەكرا، لەماڵی ئێمە كە بەشانازییەوە میوانداریمان لێ دەكرد، من بۆ خۆم ئاگام لێ بوو لەماوەیەكی كورتدا نزیك كاتژمێرێكی خایاند، تەنیا بۆخۆیان دەوریان تێدا بینی جگە لە گۆڕینی چەند وشه، بەتەواوی لەلایەن ئەندامانی هەیئەتی نوێنەرایەتی گەلی كورد پەسند كرا. جەنابی صارمخان بۆ چاوەدێری دانووساندنەكان سەفەری كرد بۆ مەهاباد و چالاكیی و تێكۆشانی بەرچاوی بوو بۆ بەرەو پێشەوە بردنی ڕەوتی سیاسی كوردستان. لەماوەی مانەوەیان لەمەهاباد بەشداری دانیشتنەكانی هەیئەتی نوێنەرایەتی كوردیان كرد و پێكهاتەكان گەلێك لەبوونی خۆیان و لە لێدوانە بەكەڵكەكانیان سوودیان وەرگرت. له تارانیش وته بێژی كۆمه ڵی كورده كانی دانیشتووی ناوه ند بوو وگه ڵێك چالاكی به نرخی نواند و له ڕاستی دا باڵوێزی بزووتنه وه ی كورد بوو له تاران، جێگه ی ڕێز و متمانه ی كۆ ڕوكۆمه ڵ وپێكهاته سیاسیه كانی ئێران بوو، ئه ندامی پێكهێنه ر و به ڕێوه به ری به ره ی دیموكرات نه ته وه یی ییران بوو. كۆمه ڵی كورده كان به یارمه تی هێزی چه پ و ئازادیخوازی ئێران له بواری سیاسی، ڕاگه یاندن، ده رمانی و ماڵی یارمه تی بزووتنه وه ی كوردستانیان دا.\n٥ - گەڵاڵەی ٢٦ خاڵ بەهۆی ناوەرۆكی بەپێز و دیمۆكراتیك و پێشكەوتووانەی، سەرنجی كۆڕوكۆمەڵ و پێكهاتە سیاسییەكانی ئێرانی بۆ لای خۆی ڕاكێشا و بوو بەسەرچاوەیەك بۆ بزووتنەوەی كۆمەڵایەتی، هەروەها مایەی دڵگەرمی و هیوای ئازادیخوازان لەئێران. لەڕاگەیاندن و شرۆڤەكاندا پشتیان پێ دەبەست و كاردانەوەیان نیشان دەدا.\nكاتیک پاڵێوراویی مەسعوود ڕەجەوی سەرۆكی ڕێكخراوی موجاهیدینی خەڵك بۆ سەركۆماری ئێران ڕاگەیەندرا، ناوبراو لەڕاگەیاندنی گشتی و لەبەرنامەی خۆی بۆ داهاتووی ئێران بەڵینی چارەسەریی پرسی كورد لەسەربنەمای گەڵاڵەی ٢٦ خاڵی هەیئەتی نوێنەرایەتی گەلێ كورد ڕاگەیاند. هەیئەتی كوردیش پشتگیری هێزەكانی بەشداری ناوخۆی بۆ ناودێری رەجەوی پەسند كرد و بڵاوی كردەوه. ڕاكێشانی هێزی پێشكەوتووی چەپ ودیمۆكرات وئازادیخواز لەئێران بەشێك لەسەركەوتنەكانی هەیئەتی كورد بوو.\n٦- دەستەی نوێنەرایەتی كورد بەڕاگەیاندنی ئاگربەست سەركەوتنی بەدەست هێنا بۆ ئەوە كە بۆ ماوەیەك هەتا بەهاری ٥٩ بەرگری بكا لەشەڕی كوردستان. دەولەتی كاتی ئاگربەستی ڕاگەیاند و ملی ڕاكێشا بۆ بەرگری لەهاتوچۆی ئەرتەش و پاسداران لەكوردستان، هەر چەند كە كەموكۆڕیشی تێدا بوو.\n٧– دەستەی نوێنەرایەتی كورد بەنوێنەرایەتی لەهێزە سیاسییەكانی بەشدار، بەدەربڕینی ناڕەزامەندی لەشێوەی بەڕێوەچوونی "مجلس خبرگان" و ناوەرۆكی دژ بەدیمۆكراسی، ئازادی و مافی نەتەوەیی گەلانی ئێران لەناو دەستووری پەسندكراو، لەڕاگەیەندراوی ژمارە٢ ڕێكەوتی ٩ی سەرماوەزی ٥٨ ڕایگەیاند كە لەرێفراندۆم بۆ دەستووری داهاتووی ئێران لەڕۆژەكانی ١١ و ١٢ ی سەرماوەز بەشداری ناكا. لەهەمانكاتیشدا بۆ ڕیزگرتن لەدیمۆكراسی و ئازادی و بەڕێوەچوونی ڕیفراندۆم لەكەشوهەوایەكی دیمۆكراتیك، لەڕاگەیاندنی ژمارە٣ ڕێكەوتی ١١ی سەرماوەز لەڕۆژی دووهەمی گشتپرسی، خەڵكی ئاگادار كردەوە كە پێشمەرگەكانی كوردستان پاراستن لەدەنگدانەكان دەگرنە ئەستۆی خۆیان.\n٨ - دەستەی نوێنەرایەتی بزووتنەوەی كورد بۆ ڕای گشتی ئێران و جیهان دەریخست كە لەڕووی بنەمای ئاشتیخوازی، بەنیازپاكی ڕووی لەوتووێژ و دیالۆگ كردووە و باوەڕی پتەوی بەچارەسەری سیاسیی پرسی كورد هەیه، بەڵام لەهەمانكاتیشدا لەدرووشمەكانی گەلی كورد پاشەکشە ناکات. لەبەرمبەردا هەیئەتی تایبەتی دەوڵەت بۆ پرسی كوردستان كەوتە بەر تەوس و پلار و كۆمەڵیك ڕەخنە و ناڕەزایی لەلایەن هیزە سەرانسەرییەكانی ئێران.\n٩ - گەلی كورد بەڕاستی و بەتەواوی پاڵنەر و پاڵپشتی هەیئەتی نوێنەرایەتی گەلی كورد بوو، خۆپێشاندانەكانی ڕۆژی ٦ی سەرماوەز وەرچەرخانێك بوو،هەڵگری پەیامێك بوو بۆ هەیئەتی هەڵبژاردەی دەوڵەت، بەدەنگی بەرز لێدوانەكانی چەواشەكارانەی هەندێك لەبەرپرسانی قۆم و تارانیان ڕەد كردەوە و بەهەموو گوڕ و تینی خۆیان دەوڵەتیان ئاگادار كردەوە كەهەیئەتی نوێنەرایەتی گەلی كورد نوێنەری ڕاستەقینەی خەڵكی كوردستانە و تاکەمەرجەع و بەردەنگە بۆ وتووێژ لەگەڵ نوێنەرانی دەوڵەت. لەهەمانكاتدا بزووتنەوەی كۆمەڵایەتی و ئازادیخوازی سەرانسەریی ئێران و ڕێكخراوە سیاسییەكان بەتێئۆری و بەكردەوە پشتیوانی و چالاكی بەرچاویان دەردەبڕی لەهێزەكانی كورد و بزاڤی كوردستاندا.\n١٠ – ئۆرگانێكی لەوچەشنە تیشكی خستۆتە سەر بزووتنەوەی كورد و ئەزموونێكە بۆ داهاتوو و دەكرێ وەك دیاردەیەكی بەهێز و رێفێرنسێك ببێتە چرای ڕێگای داهاتووی بزووتنەوەی كورد.\nگەورەترین سەركەوتنی بزووتنەوەی كوردستان ئەوە بوو كە توانی پرۆسەی سیاسیی چارەسەریی بەسەرقۆم و تاراندا زاڵ بكا و پێكهاتە سیاسییەكانی كوردستان بەشداری دانووستاندنەكان بن. هەیئەتی نوێنەرایەتی گەلی كورد چوارچێوەیەك بوو بۆ بەڕیوەبردن وهەڵسووڕاندنی ئەو پرۆسە سیاسییه. پێشهاتەكانی دوایی كە لەمپەر و تەگەرەیان خستە بەردەم ڕەوتی سیاسی پەیوەست نەبوو بە ئیرادەی نوێنەرایەتی كورد، دەگەڕێتەوە سەر ئەوە كە ویستی دەسەڵاتدارانی ئێران نە چارەسەری پێ بوو نە نەخشەڕگەی دەربازبوونی ئاشتیانە لەو دۆخە چەقبوستووە سیاسییەدا. پەیوەست بوو بەوە كە خۆیان لە جەوهەری پرسەكانی كوردستان دەدزییەوه. هیچكاتێك دەزگا دەوڵەتییەكان كێشەی كوردیان وەك پرسێكی سیاسی هەڵنەسەنگاند، لەڕوانگەی ئێسلامی سیاسی و لەڕووی ناسیۆنالیزمی ئێرانی خوێندنەوەیان بۆ دەكرد و ئەو دوو دۆكترینەش لەبنج و بنەما لەگەڵ مافی نەتەوەیی و ئازادی و دیمۆكراسی دوژمنكاریان هەیه. كورد ئەگەر پاسداری ئیسلام و سەربازی ئێرانیش بایە دیسان نەیدەتوانی ناوەرۆكی دەستوور و یاساكان بگۆڕێ، یاساكانی كە لەگەڵ خوازیارییەكانی كورد و هەروەها بزووتنەوەی كۆمەڵایەتی ئێران واتە یەكسانی و بەرابەری لەدژایەتیدا بوو، ده سه ڵاتدارانی ئێران باوەڕیان بەسەروەری یاسا و دەسەڵات بۆ خەڵك نەبوو.\nخروشچۆف جارێك لەڕێكخراوی نەتەوەیەكگرتووەكان ڕایگەیاند :\n" ئەوەی كە هی ئێمەیە هی خۆمانه، ئەوەی كە هی ئێوەیە گوتوبێژی لەسەر دەكەین." كاری كورد لەگەڵ كۆماری ئیسلامی لەوەش بەدەر بوو، ئیسلامی سیاسی هی خۆیان بوو و ئامادەش نەبوون لەسەرخودموختاری گوێ لەهەیئەتی نوێنەرایەتی كورد بگرن. بەبیانووی جێگرتنی حیزب و ڕیكخراوی سیاسی لەناوهەیئەتی كورد، تەنیا دانیشتنی فەرمییان تێكدا لەحاڵەتێكدا كە" ئیجازەی وتووێژ لەگەڵ ڕیكخراوە سیاسیەكانیان لەئیمام وەرگرتبوو."\nئەگەرهەیئەتێك بەڕاستی و بەدرووستی بەدوای چارەسەری سیاسیدا بگەڕێ، بۆچی دەبێ یەكێك لەئەندامانی وەزیری دیفاع بێت و چەند ئەرتەشیی پلەباڵا بەشداری تێدا بكەن؟ مصگفی چمران وەزیری پاراستن یەكێك لەو كەسانە بوو كەهێرشەكانی بۆ سەركوردستان دەست پێكرد و لەپەیوەندی هەمیشەیی لەگەڵ خومەینی دابوو. لەغەیری دوژمنكاریش هیچ بەرنامەیەكی دیكەی نەبوو بۆ كوردستان. ئەو پیاوە ئیسلامیستە كۆنەپارێزە كە لەڕێكخراوە توندوتیژەكەی "امل" لەلوبنان پەروەردە ببوو لەیەكێك لەلێدوانەكانیدا كوشتاری بەكۆمەڵی خەڵكی قارنێ بە " حادپە" نێو دەبا ودەڵێ:\nدشمنان ما در كردستان ێتش جنگ را روشن ساختند، با تكیە بە ایدئولۆژی مادیگری و چد خدایی خود و با اتكا بەنیروهای اهریمنی ابرقدرتهای غرب و شرق سعی كردند كە ایدئولۆژی اسلام ما را بەشكست بكشانند. " پاشان لەسەر كوشتاری قارنێ نایشارێتەوە كەلەگەڵ "حسنی" امام جومعەی ورمێ كە فەرمانی ئەو كوشتارەی دەركردبووهاودەنگ و هاوبیرە و ئێژێ: " " ...نقدە شهری است ترك نشین..." كردستان، دكتر مصگفی چمران، حادپەقارنە١ نهچت ێزادی ایران WWW.nehzateazadi.org"\nتێكەڵاویی چمران لەناو هەیئەتی دەوڵەت بۆ پرسی كورد، مانای ئەوە بوو كە بەشداری لایەنی ئەمنییەتی و ئەرتەشی لە ئەولەوییەتی كاریان دابوو، ئەوەش مانایەكی تری نەبوو جگە لە هەڵبژاردنی ڕیگای سەربازی و ئەمنییەتی بۆ كوردستان.\nبەسەرچڵی و بەگشتیی، كوردستانی ٥٧ و ٥٨ بەكردەوە كۆمەڵگایەكی لاییك بوو، تێدەكۆشا بۆ ڕزگاری و دەستەبەركردنی دیمۆكراسی لەئێران و مافی نەتەوەیی لەكوردستان. ئەو قەوارەی كە لەكوردستان ڕسكابوو دەبوو بەهەر تێچوویەک هەڵوەشێتەوە. بزووتنەوەی ڕزگاریخوازی كورد مخابن بەتەنیا ما و لەئێران هیچ جموجۆڵێكی بەرچاو و هەمەگیر لەشێوەی كوردستان لەئارادا نەبوو. كۆنەپارێزی و دیكتاتۆڕی باڵی بەسەر ئێراندا كێشابوو و ئازادیخوازیی بەرەو كزی دەڕۆیشت و ئازادیخوازان كەوتبوونە بەر شاڵاوی گرتن و كوشتن، ڕاوەدوونان و لەسێدارەدان.\nسەرهەڵدانی كورد بەشی ڕۆژهەڵاتی كوردستان گەلێك لاپەڕەی زێڕینی لەدڵی مێژوودا تۆمار كردووه، بەشداری نەكردن لەڕیفراندۆمی كۆماری ئیسلامی وهەروەها لەڕیفراندۆمی دەستووری پەسندكراوی "مجلس خبرگان" لەڕاستیدا خەبات و خۆ بەدوور ڕاگرتن بوو لەدامەزراندنی دیكتاتۆری سیاسی و ئایینی و ماڵوێرانی فەرهەنگی و ئابووری.\nنوێنەرایەتی فەرمیی كورد لەسایەی خەبات و خۆبەختكردنی پێشمەرگە ئازا و قارەمانەكانی هێزە سیاسییەكانی كوردستان وەدی هات. گەل و ڕێكخراوە سیاسییەكان و پێشمەرگە سێکۆچکە و بناوانی هەیئەتی نوێنەرایەتی گەلی كورد بوون. سەرنەگرتن لەچەمكی وتووێژدەگەڕێتەوە بۆسەر ئیرادەی زاڵبوونی شەڕ بەسەر ئاشتی، تارمایی بەسەر ڕووناكایی، خواروخێچی بەسەرڕاستیدا.\nكوردستان ئاشتیخواز بوو.\nتكا لەو خوشك و برا بەڕێزانە دەكەین كە هەر بەڵگە ونووسراوەیەك كە پەیوەست بێ بە بزووتنه وه ی كورد له و سه رده مه به تایبه ت به هەیئەتی نوێنەرایەتی گەلی كورد، بە كۆبوونەوەكان و ڕێككەوتنەكان ، ئەگەر بۆیان دەگونجێ بەو ناونیشانەی خوارەوە بۆمانی بنێرن، پێشەكی سپاسی یارمەتیەكانیان دەكەین.\n٢٠ی سەرماوەزی ١٣٩٩\nفه‌ره‌نسا، 10ی دیسه‌مبه‌ری 2020


کوردیپێدیا - 24-06-2017\nکوردیی ناوەڕاست (# 241,984)\nKurmancî - Kurdîy Serû (# 56,293)\nEnglish (# 2,410)\nهەورامی (# 61,738)\nعربي (# 10,317)\nTürkçe (# 1,016)\n👫 ساڵح عەلی 2\nساڵح عەلی لە دایکبووی شاری بانەیە لە ڕۆژهەڵاتی کوردستان، دۆبلاژ کار و پێشکەش کارێکی بە توانایە، بۆ ماوەی چەند ساڵێک پێشکەش کار بووە لە کەن\n📷 چوار برای ناسراوی شاری سلێمانی ساڵی 1971\nساڵی گیرانی وێنەکە: 1971\nکەسایەتییەکانی ناو وێنەکە: لە ڕاستەوە: (ئەحمەدی ئوتوچی، حاجی مەحمود ڕازاوە، حاجی عەلی قەیسەری نەقیب، حاجی مستەفای ڕازاوە)\n📷 چەند خوێندکارێکی زانکۆی سلێمانی ساڵی 1972\nرۆژی گیرانی وێنەکە: 24-12-1972\nکەسایەتییەکانی ناو وێنەکە: لە ڕاستەوە: (ئومێد عەقید فایەق، نەریمان عەقید ئەمین، نەجات قەرەداغی، ئیسماعیل، بژار چەلبی)\n👫 سەنار سەباح\nسەنار سەباح لە دایکبووی شاری بانەیە لە ڕۆژهەڵاتی کوردستان دۆبلاژ کار و پێشکەش کارێکی بە توانایە، بۆ ماوەی چەند ساڵێک پێشکەش کار بووە لە\n📷 قوتابیانی دواناوەندی ئەحمەدی خانی لە خولی تۆپی دەست\nکەسایەتییەکانی ناو وێنەکە: ئەوانەی بە پێوە وەستاون لە ڕاستەوە: (ئەنوەر محەمەد ئەمین مامۆستای وەرزش، ئەمیر، کاوە، هێمن، نە ناسراو، فریاد، سامان هەیاس، نە ناسرا\n📷 خاوەن پشکەکانی کارگەی خاولی سلێمانی ساڵی 1982\nکەسایەتییەکانی ناو وێنەکە: لە ڕاستەوە: (عەزیزی مەلا عومەر، هەیاس ئەحمەد، خالید عەباس، کازا کاواتا ئەندازیارێکی یابانی بوو، عەلی ناسراو بە مامەلی)\n📖 کیشوەری ئەمریکای باکوور (سروشتی)\nناونیشان: کیشوەری ئەمریکای باکوور (سروشتی)\nناوی نووسەر و ئامادەکار: حوسێن عەبدولکەریم ڕۆستەم\nکیشوەری ئەمریکای باکوور دەکەوێتە نێوان هەردوو بازنەی پانی 15-82 باکوور و هێڵی درێژی 52-1\n👫 نەوزاد ئەحمەد ئەسوەد\nساڵی لەدایکبوون: 1962\nنەوزاد ئەحمەد لە دایکبووی ساڵی 1962 لە شاری کەرکوک سەرەتایی و ناوەندی و ئامادەیی لە کەرکوک تەواو کردووە، وە ل\n📷 چەند مامۆستایەکی قوتابخانەی خەبات لە گەڕەکی گۆیژە ساڵی 1962\nساڵی گیرانی وێنەکە: 1962\nکەسایەتییەکانی ناو وێنەکە: ئەوانەی بە پێوە وەستاون لە ڕاستەوە: (نەزیرە ساڵح بەگ، مەلیحە زوهدی، شەهبال ماجد مستەفا، ژیان عارف)\nدانیشتووەکان لە ڕاستەوە: (نەسری\n💬 ئه و ئیدیۆمانەی لە شێوەی شیعردان\nئەو ئیدیۆمانەی لە شێوەی شیعردان\nلە ڕووی پێکهاتەی وشەسازییەوە، هەندێک لە ئیدیۆمەکان لە شێوەی وشەی لێکدراون و مەبەستەکانیان ڕوون و ئاشکرایە، واتە: ئەم ئیدیۆمانە، دوو واتا دەبەخشن، واتایەکی ڕاستەقینە و\n💬 هەوێنی نۆ مەنجەڵ ماستە\nهەوێنی نۆ مەنجەڵ ماستە\nبۆ دروستکردنی ماست، سوود لە شیر وەردەگیرێت، سەرەتا شیرەکە دەخرێتە سەر ئاگر، هەتا دەکوڵێت، پاشان دایدەگرین تاوەکو کەمێک سارد دەبێتەوە، دەست لە لێواری دەفرەکە دەدەین، نابێت، بە\n💬 وەک کەڵەشێری ناوەخت وایە\nوەک کەڵەشێری ناوەخت وایە\nئەم ئیدیۆمە بۆ کەسێک بەکاردێت، کە هەموو ئیشێکی لە ناوختدا بێت و لە کاتی خۆیدا کارەکانی جێبەجێ نەکات، بۆی هەیە ئەم جۆرە کردەوانەش زیانی پێ بگەیەنێت. لەم ئیدیۆمەدا، سود لە بی\n💬 بێوەژن کۆشی\nبێوەژن: ژنێکە کە مێردەکەی نەماوە و مردووە، خۆی ماوەتەوە و ئەرکی بە خێوکردنی ماڵ و منداڵی بەتەنها کەوتۆتە ئەستۆ، بۆ ئه و پیاوەی کە ژنەکەشی مردووە هەر دەوترێت: بێوەپیاو، سەختی ژیان و کۆست ک\n💬 لە لانکێیان نایه\nلە لانکێیان نایه\nلانک: بێشکە، بێشک لە لایەن نەجاڕ و دارتاشانەوە لە دار و تەختە دروست دەکرا، منداڵی ساوای تێدا دەپێچرایەوە و تووند بە دەستڕازەی شەتەک دەدرا، بۆ ئەوەی بخەوێت، ئینجا ئه و منداڵەی خەوی به\n💬 چل دۆسته\nژمارە چل لە زۆر بواردا مرۆڤ بەکاریهێناوە بەچل رۆژ، چلەی ماتەمینی داناوە، بەچل رۆژ دوای منداڵبوون، چلەشۆری بەکارهێناوە، بەچل رۆژی ناوەراستی هاوین و زستان، چلەی هاوین و زستانی داناوە، زیندەوەر\n💬 عەقڵی منداڵی،قوونی قڕژاڵی\nعەقڵی منداڵی، قوونی قڕژاڵی\nلەسەر منداڵ و کاڵفامی منداڵان زۆر وتراوە لە ناو کوردان: گەورەی مەجلیسان منداڵە، قوونی بدە منداڵی دەمی مەدە منداڵی، بۆ ئه و ئیدیۆمەش لە کۆندا دەوترا: عەقڵی منداڵی، قوونی قڕژ\n💬 باڵای کورتە و دەڵێ دیوار بڵندە\nباڵای کورتە و دەڵێ دیوار بڵندە\nوتراویشە: (بیانووی تڕ نانی جۆیە) یان(شەل نییە، پای شکاوە) یان(شایی نازانێ دەڵێ عاردەکە خواره)، لە کوردەواریدا بیانوو دیتنەوە بۆ کار زۆر بووە، ئەوانەی لە بارایاندا نەبوو\n💬 موو ڕەقە\nپێچەوانەی ئه و ئیدیۆمه دەوترێت : توکی نەرمە و مووی نەرمە، ئۆمەرە، مچەیە، بەسێ یە و پیرداودە و....تاد، لەبەرامبەریشدا ئیدیۆمی:خدرە، موو ڕەقە، توکی ڕەقە، ڕەشیدە بە(وەجە) و....تاد، هەڵبەت هەموو\n💬 قوونێک ئه و بیگێ، بە ئاوی چەغەتووی پاک نابێتەوە\nقوونێک ئه و بیگێ، بە ئاوی چەغەتووی پاک نابێتەوە\nوتراویشە: قوونێک ئه و بیگێ، مووی لێ نایەتەوه، ئاوی چەغەتوو، لقە ڕووبارێکی سەرەکیە کە لە رۆژهەڵاتی کوردستان ئاوەکەی دەچووە ناو دەریاچەی(ورمێ)، لە کۆندا\n💬 تەنیا خەرمان ئاگر تێ بەردان دەزانێت\nتەنیا خەرمان ئاگر تێ بەردان دەزانێت\nکۆکردنەوەی سوارە و مەڵۆ و گیشە و گەڵاوێژی گەنم و جۆیە لە شوێنێکدا، ئامادەکرابێت بۆ گێرە و کوتان، خەرمان واتە بەرهەمی دانەوێڵەی یەک ساڵ زیاتری جوتیاران، لە دوژمندا\n📼 گۆرانی گوتنی محەمەد ئەربیلی و ئومێد خۆشناو 2021\nڤیدیۆ: گۆرانی دڵدارم لە هەولێرێ لە گوتنەوەی محەمەد ئەحمەد ئەربیلی و ئومێد خۆشناو\nعود: فەرهەنگ غەفور\n💬 لە ئاست ڕاستیدا، لە داس خوارترە\nلە ئاست ڕاستیدا، لە داس خوارترە\nداس: ئاسنێکی کەوانەییە دەسکێکی داری پێوەیە و دروێنەی گژوگیا و گەنم و جۆی پێ دەکرێت، ئه و کەوانەییە، خواری بەداس بەخشیووە، شێوەی پشت و ملی حوشتر، ناڕێک و خوار و خێچە، پ\n💬 لە شێت ترسان عەیب نییه\nلە شێت ترسان عەیب نییه\nلەسەر شێتی کورد ووتویەتی: حەفتاوحەوت جۆر شێتی هەیە یان شێتی حەوفتاو حەفت جۆری هەیە، شێت: کەسێک بەهەر هۆکارێک دووچاری حاڵەتی دەروونی هاتبێت، شێتبوون پلەی هەیە، هەیە تا ئاستی دەس\n💬 لەشەڕدا شیرینی نابەخشنەوه\nلەشەڕدا شیرینی نابەخشنەوه\nکورد لە سەر شەڕ کۆمەڵێک ئیدیۆمی هەیە وەکو: شەڕ و نیوە شەڕ هەر یەکە، لە شەڕدا حەڵوا-هەڵوا نابەشنەوە، شەڕ کەوتە بەر دەرگای ماڵێ، شەڕی سبەینان باشترە لە خێری ئێواران، شەڕ و تڕ\n👫 شەهیان تەحسین\nناوی باوک: تەحسین\nشوێنی لەدایکبوون: دهۆک\nخانمێکی سەرکەوتووی بواری ڕاگەیاندنە، چەندین ساڵە لەو بوارەدا کار دەکات، سەرەتای دەرکەوتنی لە کەناڵی (کوردستان تی ڤی) بوو بەرنامەی مناڵ\nپرۆفیسۆر ئەمیر حەسەنپوور\nئەشکی ئەیوب شکور\n📅 24-06-2017 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\n- بەهۆی بۆردوومانی هەڵەی فڕۆکەکانی هاوپەیمانان، پێنج ئەندامی خانەوادەیەکی کورد، لە موسڵموسڵ کوژران، کەسوکاریان دەڵێن تاوەکو ئێستا تەرمەکانیان لەژێر خانوو و باڵاخانە داڕماوەکاندا ماونەتەوە و، ناتوانن دەریان بهێنن.\n- سەلاحەدین دەمیرتاشسەلاحەدین دەمیرتاش، هاوسەرۆکی گشتی زیندانیکراوی پارتی دیموکراتی گەلان- هەدەپەهەدەپە، بەبۆنەی جەژنی ڕەمەزانەوە پەیامێکی بڵاوکردەوە و ڕایگەیاند، کە ئەگەر دەست بدەینە دەستی یەکدی سەردەکەوین و ئازادی و یەکسانی بە دەستدەخەین.\n#موسڵ | #سەلاحەدین دەمیرتاش | #هەدەپە |\n1. 👁 ئێران مەترسی بۆ ئاوی قەڵادزێ دروستدەکات\n2. 👁 باخەکانی خانەقین دەسوتێندرێن و دەکرێن بە شوێنی نیشتەجێبوون\n3. 👁 بودجەی ساڵانەی داعش دوو ملیار دۆلار بووە\n4. 👁 دهۆک.. لەمانگی رەمەزاندا 9 کەس گیانیان لە دەستداوە\n5. 👁 کۆمپانیاکانی گەشتیاری: 100 هەزار کەس لە جەژندا گەشت دەکەن\n1. 👁 پەیامی پیرۆزبایی سکرتێری گشتیی حیزبی دێموکراتی کوردستان بەبۆنەی جێژنی ڕەمەزان\n2. 👁 پەیامی سەرۆکی پەرلەمان بە بۆنەی جەژنی رەمەزانەوە\n3. 👁 مەسعود بارزانی، بەبۆنەی جەژنی رەمەزان پەیامێکی پیرۆزبایی ئاراستەی گەلی کوردستان دەکات\n1. 👁 Abdullah Karakuçuk\n2. 👁 Emîr Berkel\n3. 👁 Jiyan Îbîş\n4. 👁 Orhan Çikmaz\n5. 👁 Rabîa Keskîn\n6. 👁 Şahîn Îrçîn\n7. 👁 Sercan Subaşi\n8. 👁 Sozdar Mualla Ehmed\n9. 👁 أمير بركل\n10. 👁 أورهان جكماز\n11. 👁 ئۆرهان چەکماز\n12. 👁 ئەمیر بەرکەل\n13. 👁 جيان إيبش\n14. 👁 ربيعة كسكين\n15. 👁 ژیان ئیبیش\n16. 👁 سرجان سوباشي\n17. 👁 سوزدار معلا أحمد\n18. 👁 سۆزدا موعەلا ئەحمەد\n19. 👁 سەرجان سوباشی\n20. 👁 شاهين أرجين\n21. 👁 شاهین ئارژین\n22. 👁 عبدالله كراكوجوك\n23. 👁 عەبدوڵڵا کەراکوچوک\n1. 👁 ئێران بەڵێنی چارەسەرکردنی کێشەی گرتنەوەی ئاوی پشدەر دەدات\n1. 👁 پرۆفیسۆر ئەمیر حەسەنپوور\n2. 👁 جەمال حەمەکۆڵ\n➕ ئەم بابەتە لەلایەن: (هاوڕێ باخەوان)ەوە لە: Jun 24 2017 9:58AM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jun 24 2017 5:08PM باشترکراوە\n👁 ئەم بابەتە 17,729 جار بینراوە\nپەڕتووک PDF 14,179\nفایلی پەیوەندیدار 58,082\n📼 ڤیدیۆ 275\n🗄 سەرچاوەکان 19,468\n⁉ تایبەتمەندییەکانی بابەت 1,226,574\n📖 جووت ستانداردەکەی ئەمی...\nنووسەر، توێژەر , لێکۆلەر و زمانناسی کورد، ساڵی 1943 لە مەهاباد لەدایکبووە. ساڵی 1972 دکتۆرای زمانی ئینگلیزی لە تاران تەواو کردووە. ئەندامی کۆنفێدراسیۆنی جیهانی قوتابی و خێندکارانی ئێران , یێکێتی نەتەوەیی و کۆمۆنیستەکانی ئێران بوو. لەبواری پەیوەندییە کۆمەڵایەتییەکان و مێژوو و زمانی شاڕستانییەتە کۆنەکانی ڕۆژهەڵاتی ناوەڕاست بڕوانامەی پرۆفیسۆری بەدەست هێناوە. لە ساڵی 1986 لە کەندا ژیاوە و مامۆستای زانکۆکانی ویندسۆر، کۆنکۆردیا و تۆرینتۆ بووە.\nچەندین کتێب و لێکۆڵینەوەی زانستی بە زمانی ئینگلیزی و فارس\nهونەرمەند و پارێزەر جەمالی حەمەکۆڵ، دوای نزیکەی چوار ساڵ مانەوە لەنێو جێگە، لە تەمەنی 65 ساڵیدا کۆچی دوایی کرد.\nجەمالی حەمەکۆڵ، لەسەرەتای ساڵانی حەفتاکانەوە دەستی بە خەرمانی کارە هونەرییەکانی کردووە، بەڵام ماوەی چەند ساڵێک بوو بەهۆی نەخۆشییەوە بەتەواوی لە هەموو شتێک دابڕابوو.\nحەمەکۆڵ بەردەوام لەسەر جێگەی بەگەشبینییەوە لە هونەرەکەی دەڕوانی و، لەخەمی گەڕانەوە بوو بۆ کایەی هونەری.\nهونەرمەند خاوەنی چەندین کاری هونەرییە، بەڵام تاوەکو ئێستا لە بیرەوەری هەڵسەنگاندنی خەڵکدا، جەمال هەر پزیشکەکەی درام\nناوی باوک: فاخر\nبچوکترین یاریزانی ئەسپسوارییە لە تەمەنی پێنج ساڵییەوە خولیایی ئەسپسواری هەبووە و باوکی پاڵپشتییەکی گەورەی بووە ڕۆژانە مەشق و ڕاهێنان بە ئەسپەکەی دەکات و کاتی لەگەڵ بەسەر دەبات.\nناوی باوک: ئەیوب شکور\nکچە کوردێکە پێشتر دانیشتووی هەرێمی کوردستان بوو، لە سەرەتای شەڕی دژ بە داعش لەگەڵ خێزانەکەی چوونە ئەمریکا، بەڵام دوای بڕیارێکی دۆناڵد ترەمپ، سەرۆکی پێشووی ئەمریکا، سەبارەت بە ناردنەوەی پەنابەران بۆ وڵاتەکانی خۆیان، لە ئەمریکا هەڵدێت و دەچێتە کەنەدا، ئێستا 2022 لە کەنەدا بووەتە جێگەی سەرنجی میدیاکان، چونکە لە ماوەیەکی کەمدا بەهۆی لێهاتووییەکەیەوە، توانیویەتی ئاستێکی بەرز لە ناوەندە زانستییەکان پیشان بدات و گرنگی بە کاری خۆبەخشی بدات، بۆیە وەک پاڵەوان\n| کاتی ئافراندنی لاپەڕە: 4.64 چرکە!


ھاوپەیمانیی نیشتمانیی کوردستان - ویکیپیدیا، ئینسایکڵۆپیدیای ئازاد\nهاوپەیمانیی نیشتمانیی کوردستان\n١ی کانوونی دووەمی ٢٠٠٥\n١ی کانوونی دووەمی ٢٠٠٩\nهاوپەیمانیی نیشتمانیی کوردستان یان لیستی هاوپەیمانیی کوردستانی (بەئینگلیزی: Democratic Patriotic Alliance of Kurdistan) بریتییە لەناوی هاوپەیمانێتییەک بوو کە بۆ هەڵبژاردنی ٢٠٠٥ی عێراق و هەڵبژاردنی ٢٠٠٥ی هەرێمی کوردستان دانرا کە تێیدا کورد بەیەکگرتوویی چووە نێو هەڵبژاردنەکانی عێراق بەرامبەر بە نەتەوایەتییەکانی تر. هەڵبژاردنەکان لەهەمان کاتدا بۆ پەرلەمانی کوردستانیش بوو. بەشێوەیەکی سەرەکیی پارتی دیموکراتی کوردستان و یەکێتیی نیشتمانی کوردستان دوو پارتە زلهێزەکەی لیستەکە بوون.\nحیزبی سۆسیالیست دیموکراتی کوردستان\nحیزبی نیشتمانیی دیموکراتی کوردستان\nهاوپەیمانێتییەکە ١٥٧٠٦٦٥ دەنگی بەدەست هێنا لە پەرلەمانی کوردستاندا، کە دەیکردە ٩٠%ی دەنگەکان. لەسەر ئاستێکی فیدراڵیش %٢٦ی دەنگەکانی بەدەست هێنا کە دەیکردە ٧٥ کورسیی لە کۆی ٢٧٥ کورسیی پەرلەمانی عێراق. لیستەکە توانیی پۆستی سەرۆک کۆماری عێراق بۆ جەلال تاڵەبانی پارێزراو بکات هاوکات پۆستی سەرۆکی هەرێمی کوردستانیش بۆ مەسعوود بارزانی بپارێزێت.\n^ "PUK.org" (PDF). Archived from the original (PDF) on ١١ی ئازاری ٢٠١٦. Retrieved ٢٣ی ئازاری ٢٠١٤. Check date values in: |access-date=, |archive-date= (help) ١١ی ئازاری ٢٠١٦ لە وەیبەک مەشین، ئەرشیڤ کراوە.\nوەرگیراو لە «https://ckb.wikipedia.org/w/index.php?title=ھاوپەیمانیی_نیشتمانیی_کوردستان&oldid=906436»\nئەم پەڕەیە دواجار لە ١٩:٥٦ی ٧ی شوباتی ٢٠٢٢ نوێ کراوەتەوە.


ئەلمانیتۆر : ئیسرائیل سیاسەتی " زیادکردنی کۆنترۆڵکراوی کێشە و دەرگیری لەگەڵ ئێران " بەردەوام دەکات\nپەیامی کورد ... سیاسەتی ئیسرائیل لە بەرامبەر ئێران بە شێوەی بەرفراوان کردنی کۆنترۆڵکراوی کێشەکان بەردەوام و بە دواداچوونی بۆ دەکات\nبێنیامین ناتانیاهوو لە سەر ناچاری دەبینێت کە چۆن هەڵویستی قورسی دەوڵەتی ترامپ لە دژی ڕێکەوتننامە ئەتۆمییەکەی ئێران ئێستا بێ کەڵک بووە و ئەمریکییەکان خەریکی ئاسایی کردنەوەی ڕێگاکانن بۆ گەڕانەوە بۆ سەر ڕێکەوتننامەکە .\nبە پێی ڕاپۆرتێک بێن کاسپێت لە ئەلمانیتۆر نووسی : ئەوەی لە کوژاوەیی تەواو و بە دوور لە چاوی ڕادارەکان لە دەریا دەستی پێکردبوو ، لە ئێستادا بە خێرایی دەبێتە تێکهەڵچوونێکی تووند و مەترسیدار کە بە شیوەیەکی بەرفراوان لە لایەن میدیاکانەوە دەنگدانەوەی دەبێت . ئیسرائیل و ئێران ، پەردە لە سەر گێرەو کێشە سەربازی و نیزامییەکانی خۆیان هەڵدەگرن و وا پێدەچێت کە کەسێکیش لە سەر ئەم بابەتە نیگەران نییە بەڵکوو بە پێچەوانەوە .\nڕووداوگەلی پڕ لە خێرایی ئەم هەفتەیە هیچ کەم و کورتییەکی لە نەمایشێکی دراماتیکی نەبوو . چەند کاتژمێرێک لە دوای هێرش بۆ سەر کەشتی ساویز ، ڕۆبێرت ماللی نوێنەری تایبەتی ئەمریکا لە کاروباری ئێران ، گەیشتە ڤییەننا تاکوو ووتووێژگەلی ناڕاستەوخۆ بە نێوەندگیری ئەورووپا لەگەڵ ئێران بۆ زیندووکردنەوەی ڕێکەوتننامە ئەتۆمییەکەی ٢٠١٥ دەست پێبکات .\nنوێ دەکەینەوە ...


کوشنەر: پلانی سەرۆک ترامپ بۆ ئاشتی لە ڕۆژهەڵاتی ناوەڕاست مانگی حەوت ڕادەگەیەنرێت\nی مانگی چوار ٢٤, ٢٠١٩\nڕاوێژکاری باڵای کۆشکی سپی جارێد کوشنەر وتی دوای کۆتای هاتنی مانگی ڕەمەزان لە مانگی حەوتدا پلانی سەرۆکی ئەمەریکا دانۆڵد ترامپ بۆ ئاشتی لە ڕۆژهەڵاتی ناوەڕاستدا ڕادەگەیەنرێت، پلانەکەش بۆ دۆزینەوەی چارەسەرێکە بۆ ململانێکانی نێوان ئیسڕائیل و فەڵەستین.\nکوشنەر کە یەکێکە لە ئامادەکارانی سەرەکی پلانەکە لە میانەی کۆڕبەندێکی گۆڤاری تایم لە واشنتن ئەم لێدوانەیدا، بەڵام هیچ وردەکارییەکی دیکەی نەدا.\nپلانەکە کە بەهۆی کۆمەڵێک هۆکاری جیاوازەوە دواخرا دوو بواری سەرەکی دەگرێتەوە، یەکێکیان سیاسییە و ئەوی دیکەیان ئابوورییە. بوارە سیاسییەکەی بابەتە سەرەکییەکانی وەکو پێگەی ئۆرشەلیم دەگرێتەوە لەکاتێکدا بوارە ئابوورییەکەی یارمەتیدانی فەڵەستینیەکان دەگرێتەوە بۆ بەهێزکردنی ئابوورییان.\nکوشنەر وتی " تاوەکو دوای مانگی ڕەمەزان چاوەڕێ دەکەین." هەروەها ئاماژەی بە گرنگی ئەوەدا چاوەڕوان بکرێت تاوەکو سەرۆک وەزیری ئیسڕائیل بنیامین ناتانیاهو حکومەتە هاوبەشەکەی پێک دەهێنێت دوای ئەوەی لە هەڵبژاردنەکانی ئیسڕائیلدا سەرکەوتنی بەدەست هێنا.\nکوشنەر وتی پلانەکە هەوڵدانێک نیە بۆ سەپاندنی خواستی ئەمەریکا بەسەر ناوچەکەدا. بەڵام ئاماژەشی بەوە نەدا کە ئایا پلانەکە داوای جارەسەری دوو دەوڵەت دەکات یاخود نا.\nکوشنەر وتی " سەنگمان خستۆتە سەر ڕاستی ڕەوشەکە و چۆن ژیانی گەلی فەڵەستینی باشتر بکەین و چی بکەین تاوەکو ئەم ناوچانە وەبەرهێنان بەلای خۆیاندا ڕابکێشن."


۳ لێژنه‌ی عێراق له ۲۰۱۸ سه‌ردانی ئیسڕائیلیان کردووه - Mehr News Agency\n7 rêbendanê 2019 - 11:03\nNews Code 24151\nپاگەندەی نوێی تێلاڤیڤ؛\n۳ لێژنه‌ی عێراق له ۲۰۱۸ سه‌ردانی ئیسڕائیلیان کردووه\nوه‌زاره‌تی ده‌ره‌وه‌ی ئیسڕائیل پاگه‌نده‌ی کرد: ۳ لێژنه‌ی عێراق که‌ر بریتی بوون له ۱۵ که‌س له ۲۰۱۸ سه‌ردانی ئیسڕائیلیان کردووه.\nبه ڕاپۆرتی ئاژانسی مێهر له ئاناتۆلی، وه‌زاره‌تی ده‌ره‌وه‌ی ئیسڕائیل پاگه‌نده‌ی کرد:۳ لێژنه‌ی عێراق که‌ر بریتی بوون له ۱۵ که‌س له ۲۰۱۸ سه‌ردانی ئیسڕائیلیان کردووه.\nبه پێی ئه‌م ڕاپۆرته، ئه‌م لێژنانه بریتی بوون له که‌سایه‌تییه سونی و شیعه و خۆجێییه‌کانی عێراق. ئه‌م لێژنانه له مۆزه‌خانه‌ی هۆڵۆکاست دیداریان کردووه و له‌گه‌ڵ به‌رپرسان و که‌سایه‌تی زانکۆیی ئیسڕائیل دیداریان بووه.\nئیدی کۆهن، شاره‌زای زانکۆیی ئیسڕائیل له‌مباره‌وه له تویتر نووسی: ئه‌م لێژنانه سه‌باره‌ت به کشانه‌وه‌ی ئێران له سووریا له به‌رانبه‌ر ڕاگرتنی هێرشه‌کان بۆ سه‌ر سووریا سه‌ردانی ئیسڕائیلیان کرد بوو.\nلێژنه‌کان جه‌ختیان کردبوو له هه‌ڵوه‌شاندنه‌وه‌ی حزبه‌کان له عێراق و سووریا و ئاسایی کردنی په‌یوه‌ندییه‌کانی به‌غدا له‌گه‌ڵ ئیسڕائیل. به‌غدا هیچ کاردانه‌وه‌یه‌کی له‌مباره‌وه نه‌بووه و ئه‌مه‌ش له حاڵێک دایه که عێراق په‌یوه‌ندی فه‌رمی له‌گه‌ڵ ئیسڕائیل نییه.\nئه‌مه له حاڵێک دایه که محه‌مه‌د حه‌کیم، وه‌زیری ده‌ره‌وه‌ی عێراق ڕایگه‌یاندووه که عێراق پێبه‌نده به ڕێکاری ساز بوونی دوو وڵات له فه‌له‌ستین.\nگرووپه سیاسییه‌کانی عێراق ئه‌م لێدوانه به نائاسایی وه‌سف ده‌که‌ن که جه‌خت ده‌کات له به‌فه‌رمی ناسینی ئیسڕائیل وه‌ک وڵاتێک.


دکتۆر ساماڵ مانیی: هەموو ئەوانەی سیاسەتیان دەکرد، ڕۆشنبیر نەبوون. – WTARIKURD\nئەم دیمانەیەم بە بۆنەی ڕۆژی ژن/ 8 مارسی ئەمساڵەوە ئەمڕۆ کردوە لە گەڵ یەکێک لە ڕۆژنامە کوردیەکاندا، خۆشحاڵ دەبم لای ئێوەش بڵاو بکرێتەوە ، وەکو چاوپێکەوتن لەگەڵ من لەسەر فەلسەفەی جێندەریی، بۆ خوێنەرانتان\nڕێز و دڵسۆزیم\nدکتۆر ساماڵ مانیی\nدکتۆر ساماڵ مانیی لە چاوپێكەوتنێکی تایبەت بەشارپریس بۆ ٨ی مارس، باس لەدۆخی ژن‌و ژیانی جێندەریی لەهەرێمی كوردستان بەتایبەتی لەڕووی فەلسەفییەوە دەكات و وردەكارییەكەی دەخاتەڕوو\nدکتۆر ساماڵ مانیی: پێم خۆشە کە لە تێڕوانینی فەلسەفیەوە بێت نەک سیاسی، گەرچی بە سادەیی قسەکانم ئەکەم بەڵام بە تێڕوانینی فەلسەفی وەڵام ئەدەمەوە. چونکە من هیچ حەز لە باسی سیاسی ناکەم، گەر باسی سیاسەت و سیاسیکاران بکەم لە سوودی خۆیانە چونکە باسکردنەکەم هەوڵێکن بۆ تێگەیاندن، گەرچی پێی نازانن.\nبە ڕای من هەموو کۆمەڵگەیەک -هەر کۆمەڵگەیەک- بە کۆمەڵگەی کوردستانەوە، کۆمەڵگەیەکی نەچەقیوە و هەمیشە لە جوڵەو گۆڕانکاریدایە، هێزی جیا جیا دەوری تیا دەبینێت کە لە زانستی کۆمەڵناسی و زانستی سیاسیدا پێیان دەوترێت ‘ هێزی گیرفانیی’ و مەبەستیان لە پارە وەرگرتن نیە، بەڵکوو مەبەستیان لە گیرفانی بە هێزی بچوک بچوکن لەناو کۆمەڵگەکەدا، وەکو: خێزان، حیزب، بنەماڵە، شار، زانکۆکان، دەزگاکانیتر، بزوتنەوە سیاسی و ئۆپۆزۆسیۆنی و ڕۆشنبیری و رێکخراوەکانی ژنان و لاوان و… هتد. لە هێزە گەورەکەشدا حکومەت و پەرلەمان و ئابووری و هتد هەن. کەوتۆتە سەر ئەوەی پارسەنگی هێزەکان چۆنە و پەیوەندییان بەیەکەوە چۆنە لەهەر کۆمەڵگەیەکدا. ئەم هێزانە چۆن و بەچ لایەکدا ئەو گۆڕان و جوڵەیەی کە بە بەردەوامی هەن لە کۆمەڵگەکەدا دەبەن و ئاڕاستەیان دەکەن. بۆ نموونە بە یاسایەک دەکرێت گۆڕانکاریەک لە کۆمەڵگەدا ڕووبدات کە توانای چارەسەرکردنی کۆمەڵێک کێشە و ڕێگرییش لە کۆمەڵێک کێشە بکات، ئەوەش هەندێک کەس بە بەرەو پێشچوونی دەژمێرێت و هەندێکمان بە باشکردنی ژیانی بەکۆمەڵیی دەژمێرین.\nدکتۆر ساماڵ مانیی: فەلسەفەی جێندەر، لەبەر ئەوەی بوارێکی نوێیە لە فەلسەفەدا، زۆر کەس هەر نەشیبیستوە، هەرلەبەر ئەو نوێ بونەشە فەلسەفەی جێندەری لە کوردستانا نەناسراوە و ناخوێنرێت لە زانکۆکاندا، لە بازنەی ڕۆشنبیریشدا باس ناکرێت.\nهەر لەبەر ئەوەش بوو، کە دوو سێ ساڵێک لەمەوبەر، هەر پاش تەواوکردنی دوکتۆراکەم زۆرم هەوڵدا لە زانکۆی ئەمەریکی لە سلەیمانی بەشی فەلسەفە بکەمەوە و کۆرسی فەلسەفەی جێندەری تیا ڕێکبخەم و بیڵێمەوە، بەڵام نەیانهێشت، خۆ سەرۆکی زانکۆکە ئاگادارە چەندم هەوڵدا و تێم گەیاندن و… هتد.\nفەلسەفەی جێندەری و ئەوەی کە من نوسیومە لەم کتێبە نوێیەمدا، ‘فەلسەفەی سیاسی’ نیە سەبارەت بە پرسی ژن/جێندەر. لە فەلسەفەی سیاسیدا هەروەکو ئەوەی کە لە زانستی سیاسیدا هەیە، یان لە تێۆریەکانی فەلسەفەی سیاسی هەن، لەوانە بۆ نموونە: مارکسیزم و لێکدانەوە و دەرکەوتە جیا جیاکانی وەك کۆمۆنیزم و سۆشیالیزم و سۆشیال دیمۆکراتی، هەروەها کاپیتالیزم، لیبرالیزم، و پۆستمۆدیرنیزم و… هتد. هەر یەک لەوانە سەرنج و تێگەیشتنی خۆیان هەیە لەسەر پرسی ژن/جێندەر. بەڵام فەلسەفەی جێندەر گەرچی ڕادەمێنیت لەسەر هەموو ئەوەی لە تێۆریدا هەن سەبارەت بە ژن/جێندەر، بەڵام خۆی نابەستێتەوە بە هیچ کامیانەوە و زۆر کەمتر باسی ئەو تیۆریانەش دەکات کە لە فەلسەفەی سیاسیدا هەن.\nبە پێویستم زانی کە نوسینی فەلسەفەی جێندەری بە کوردی بهێنمە فەرهەنگی کوردستانەوە. پێش خۆتەرخانکردنیشم بۆ فەلسەفە، جێندەر و کۆرسی مێژووی بیرکردنەوەی فێمینیستی ئەورۆپی و مێژووی یاساکانی جووتبوون لە ئەمەریکا م خوێندوە وەکو بەشێک لە بڕوانامەی بەکالۆریۆسەکەم لە زانکۆی لەندەن دا، لەناو کۆمەڵێک لە کۆرسیتر سەبارەت بە دەوڵەتانی تازە پێگەیشتوو/ دروستبوو وەکو ئەوانەی پاش کۆلۆنیالیزم دروستکراون، هەروەهاش مێژووی دروستبوونی دەوڵەت لە ئەورۆپا و… هتد. ئەوانە هەمویان لە سێ بواردا بوون، مێژوو، کۆمەڵناسی و زانستی سیاسی، بەڵام فێمینیزم و جێندەریان دەگرتەوە و زەمینەی تێڕوانینێکی فراوانیان لەلا پێکهێنام لەسەر فیکر و ناوەرۆکی بوارە ئەکادیمیەکانی دەرەوەی فەلسەفە و پرس و ئاڕاستەکانیان. هەر لەبەر ئەوەش هانیان دەداین بیانخوینین شان بەشانی فەلسەفە، زۆر بەسوود بوون و تێگەیشتنێکی فراوانیان لا دروستکردم و یەکێکن لەو ئیشانەی کە باش بووە کردوومن.\nدکتۆر ساماڵ مانیی: من لەدایک بوو و گەورەبووی کوردستانم، گەرچی لە ئێستادا کە سەرنج ئەدەم لە ژیانم، دەبینم کە زۆربەی ژیانم لە بەریتانیا و ئەورۆپا ژیاوم. بەڵام پێش ئەوەی ببم بە پێشمەرگەی پێش ڕاپەڕین و زۆر پێش ئەوەی بێمە هەندەران، لە دەیەی حەفتاکان و هەشتاکاندا لە کوردستاندا خوێندنەوەی زۆرم لە فەلسەفەی سیاسی دا کردبوو، لەبەر سیاسەتکردن. ئەو خوێندنەوانە وای کرد کە بە ئاسانی ببینم لە کوێدا تیۆریەکانی فەلسەفەی سیاسی کورت دەهێنن لە پرسی ژن دا و لە کوێدا ئاراستەیەکی بەهێز دەبەخشن بە پرسی ژن ، هەر لە سەرەتاشەوە هەوڵم دا ئەوە لە سیاسەتی کوردی بگەیەنم.\nمێژووی ژن لە سیاسەتدا و تێکەڵبوونی بە فەلسەفەی سیاسی (ئەوەی پیاوان پێی دەڵێن ‘دەستو پەنجە نەرم کردن’) لە مێژووی کورد دا هەیە و، بەڵام مێژوو بە ڕاستی نەنوسراوەتەوە لە کوردستانا، لەبەر ئەو هۆیانەی کە هەموو دەیانزانین.\nئەگینا خۆپەروەردەکردن و خوێندنەوە بەشێک بوو لە ڕۆشنبیری و سیاسەتکردن لە شەست و حەفتا و هەشتاکاندا، دایکی من گەرچی خوێندەوار نەبوو، بەڵام لەبەر ئەوەی خۆی سیاسیکار بوو (نەک لەبەر باوکم) لەسەرەتای شەستەکاندا باسی لە گرنگی نەوت دەکرد لە دروستکردنی دەوڵەتی کوردیدا بۆ گەڕەکەکەمان، هەتا بڵێی لیبراڵانە و چەپانە بیری لە ژن و ژیانی ژن دەکردەوە. ئەو کاتانە وەک ئێستا نەبوو، هەرکەسێک سیاسەتی بکردایە و هەوڵی خۆپەروەردەکردنی خۆی بدایە مەحاڵ بوو تێپەڕنەکات بە کوچەی فەلسەفەی سیاسیدا و تێڕوانینی ئەو تیۆرە سیاسیانە لەسەر پرسی ژن نەخوێنێتەوە یان بەر گوێی ی نەکەوێت، جا چ ژن بوایە یان پیاو،کەوتبوە سەر هەوڵی خۆی و توانای لە تێگەیشتن و حەز بە تێگەیشتن پێش سیاسەتکردن و لەکاتی سیاسەتکردندا.\nتۆ بە پرسیارەکانت هەر لە سەرەتاوە دەمبەیتە ناو باسکردنی سیاسەتەوە ، من حەز بە باسکردنی سیاسەت ناکەم وەکو وتم ، وازم لە سیاسەتکردن هێناوە لە 1993 وە. لەگەڵ ئەوەشدا ئەبێت قسەکەم تەواو بکەم، ئەبێت ئەوەش بڵێم کە هەموو ئەوانەی سیاسەتیان دەکرد ڕۆشنبیر نەبوون، مەبەستیشم لە ژن و پیاوە. ئەو تێڕوانین و بۆچوونە هەڵەیە کە ‘سیاسەت’کردن و ‘ڕۆشنبیری’ تێکەڵ دەکات، یان چوونە شاخ و پێشمەرگایەتی لەگەڵ ڕۆشنبیری تێکەڵ دەکات، چ بۆ خوێندنەوەی مێژوو بێت یان بینینی حاڵی ئێستا/حاڵی حازر. سپێکترۆمێک لە پۆلینکردنی جیاجیامان هەیە لە بزووتنەوەی کورد دا، ‘قوربانی’ مان یەکجار زۆرە،’ قارەمان’مان زۆرە، ‘خۆبەخش’مان زۆر بوو، ‘ئازا’ مان زۆرە، ‘جەنگاوەر’مان زۆر زۆرە، ‘توشبوو’ ی سیاسەتیشمان یەکجار زۆرە بە بۆنەی ئەندامێکی خێزانەکەیەوە. هەموو ئەمانە هیچیان خەڵکی خراپ نەبوون، بە پێچەوانەوە کەسانی باش وگرنگی کوردبوون، کۆمەڵێک لەو خەسڵەتانە جێی شانازین، بەڵام لە جوملەی ڕۆشنبیران نین. لە کاتێکدا مێژوو و زانستی مێژوو ناسی و نوسینەوەی مێژوو دەبێت پۆلینکردنەکان لە یەک جیا بکاتەوە، ئەمە زۆر گرنگە بەتایبەتی بۆ کورد، جگە لەوەی پایەیە لەهەر کەڵتورێکدا، دەبێت بەهەند وەربگیرێت.\nشارپرێس: ئەگەر بەراوردێک لە نێوان سیستەمی ووڵاتانی ڕۆژئاواو و سیستەمی کوردستانا بکەین لەسەر پرسی ژن، کام لەو دوانە باشترە؟\nدکتۆر ساماڵ مانیی: پرسیارەکانت بەدوای وەڵامێکدا دەگەڕێن کە چارەسەری بنەڕەتی بدەن بە دەستەوە، ئەمە لایەنێکی ئیجابی هەیە و لەناو ڕۆژنامەگەرە ڕۆشنبیرەکانی کوردی دا و هەروەهاش لەناو ڕۆشنبیرەکاندا بەگشتی، زۆر دیارە و دەیبینم لە قسەکردنیان لەگەڵ مندا. لایەنە ئیجابیەیەکەی بریتیە لە حەزی تێگەیشتن و تێگەیاندن و کۆتایی هێنان بە کێشە و پرس و نەهامەتیەکان، ئەمە حەزێکی ڕەوایە، من ئەو جۆرە حەزەم بەلاوە پەسەندە. بەڵام، بۆ کۆتایی هێنان بە هەموو ئەوانە، دەبێت لێیان تێبگەین، بۆ ئەو تێگەیشتنەش ئیشی ووردی دەوێت، بە سەدان لێکۆڵینەوە و توێژینەوەی بە کۆاڵەتی بەرز پێویستە. سەرەڕای هەموو ئەوەش هێشتا لە وەڵامی پرسیارێکدا ئەو هەموو لێکۆڵینەوەیە خۆی دەرنابڕێت و خۆی نادات بەدەستەوە.\nدکتۆر ساماڵ مانیی: من خۆم ژنم و کوردم و لە بواری فەلسەفەدا هەم، هەموو ئەو بەربەستانەی دەخرێنە بەرپێم ، بە هەر بەهانەی ڕێگرتنێک بێت بریتیە لە نادادپەروەری جێندەری، گەر نادادپەروەری جێندەری نەبێت دەبوایە پاڵپشتیەکی زۆرم بکرایە و یارمەتیدانێکی زۆرم بکرایە بۆ هەموو پرۆژەکانم. ڕاستیەکەی، هەرواشم چاوەڕێ دەکرد، لەبەر ژمارە کەمی ژن لە بواری فەلسەفەدا لە کوردستانا. هەر لەبەر ئەوەشە تا ڕادەی سەرسوڕمان پێم سەیربوو لە گەڕانەوەی پێشوومدا لە 2011 – 2013دا زۆر ناحەقانە و توندوتیژییانە ناچاریان کردم بۆ کردنی دوکتۆراکەم ئیستیقالە بکەم لەو پیشەیەی تیا دەژیم ، کە فەلسەفەیە.\nبیرکردنەوەکانم و نوسینەکانم و ئیشەکانم لە بواری فەلسەفەدان، هەندێک لە ئیشەکانم کە لە ڕابووردودا کردوومن دەچنە خانەی فەلسەفەی سیاسی و زانستی سیاسیەوە، لەبواری سیاسەتدان. هەندێکیان لەبواری جێندەردا بوون و هەن، لە ناو بازنەی سیاسیەوە و لە پێشمەرگایەتیدا و لە ناو ڕەوەندی کوردانی تاراوگەدا: بە ڕێکخستنی کۆرس و بە ڕێکخستنی کۆنفرانس و بە وتار نوسین و بە هەڵوێست وەرگرتن و بە پرسیار ووروژاندن لە کۆڕ و بۆنەکاندا مەسەلەی جێندەریم خستۆتە ڕوو و تاووتوێ کردوە.\nحەمە ئازاد بەرزنجی: کەرەنتێن یان قوڕەنتێن.


- 1/8/2019 6:24:00 PM 121971 جار خوێندراوەتەوە\nئەندامێکى پەرلەمانى عێراق رایگەیاند: رێککەوتنى نهێنى کراوە لەنێوان بەغداد و هەرێم بۆ زیادکردنى پشکى هەرێم لە بودجەداو بەشێک لە ئەندامانى لیژنەى دارایی هۆشدارییان داوە ئەگەر هەرێم نەوت رادەستى بەغداد نەکات ئەوا رێگە نادەن عادل عەبدولمەهدى هیچ پارەیەک بۆ هەرێم بنێرێت.\nئەحمەد حاجى رەشید ئەندامى پەرلەمانى عێراق لە پەیجى تایبەتى خۆى لە تۆڕى کۆمەڵایەتى فەیسبووک نوسیویەتى: "شەوی رابوردوو یەکەم کۆبوونەوەی لیژنەی دارایی پەرلەمان دەستی پێکرد و ئەمڕۆش هەرچەندە کۆبوونەوەی پەرلەمان نەتوانرا رێژەی یاسایی تەواو بکات، بەڵام لیژنەی دارایی بەردەوام بوو لە کۆبوونەوەکانی و تیایدا باس لە پلانی دابەشکردنی کارەکانی پرۆژە یاسای بودجکرا و هەشت وەزارەت و دەستە دیارییکران کە دانیشتنیان لەگەڵ بکرێت و لە سبەینیوە دوو وەزارەت میوانداری دەکەین.\nئەگەر هەرێم نەوت رادەست نەکات رێگە نادرێت عادل عەبدولمەهدى هیچ پارەیەک بنێرێت\nئەحمەد حاجى رەشید ئاشکراى کردووە، لە کۆبوونەوەی شەوی رابوردو باس لە رێککەوتنی نێوان هەرێم و عادل عەبدولمهدی کرا بە نهێنی و چەند ئەندامێک دڵنیاییاندا کە ئەو رێککەوتنە کراوە کەوا هەرێم نەوتی خۆی دەفرۆشێت و بەنیازیشە بەغداد مانگانە زیاتر لە 454 ملیار بۆ موچەی فەرمانبەران وەرگرێت و 67 ملیاریش بۆ پێشمەرگە بنێرێت.\nئەو پەرلەمانتارە کوردە راشیگەیاندووە کە ئەگەر ئەو بابەتە بەکەوێتە ناو دەزگا راگەیاندنەکانەوە عادل عەبدولمەهدى دووچارى لێپرسینەوە دەبێتەوە، بۆ ئەو مەبەستەش داواى کردووە هەرێمى کوردستان بە وردى دراسەى ئەو بابەتەى کردبێت.


◄ Encam: Found 275, page 1 of 28 Items per page: 🗐 1 🗐 5 🗐 10 🗐 25 🗐 50 🗐 100\n📊 168 هزار مەترێن دووجا یێن کەسکاتی ل دهۆک هاتینە چاندن Amar u Rapirsî\n📅 Katî tomarkrdin Feb 1 2018 9:37AM\n👁 Em babete 5,735 car bînrawe\nدواڕۆژ، بورهان یەحیا رێڤەبەرییا ئەندازەیا پارکان [ Zortir... 👁] ✖ ✖ ✖ 0 1 ✔ 93% ✍ H.B. 1-2-2018 9:37:10\n📊 22 هزار بتلێن خوینێ ل دهۆک هاتینە بەخشین Amar u Rapirsî\n📅 Katî tomarkrdin Feb 2 2018 8:10PM\n👁 Em babete 5,201 car bînrawe\nدواڕۆژ، بورهان یەحیا رێڤەبەرییا بەنکا خوینێ ل رێڤ [ Zortir... 👁] ✖ ✖ ✖ 0 1 ✔ 91% ✍ H.B. 2-2-2018 20:10:11\n📊 300 کۆمپانیێن بیانی ل دهۆک کارێ بازرگانیێ دکەن Amar u Rapirsî\n📅 Katî tomarkrdin Nov 19 2017 4:16PM\n👁 Em babete 4,596 car bînrawe\nدواڕۆژ، بورهان یەحیا رێڤەبەرێ کۆمپانییان ل سنۆرێ [ Zortir... 👁] ✖ ✖ ✖ 0 0 ✔ 93% ✍ H.B. 19-11-2017 16:16:14\n📊 36 هزار ئاوارە ل دهۆک ڤەگەریانە لایێ چەپێ مووسل Amar u Rapirsî\n📅 Katî tomarkrdin Jun 5 2017 10:47PM\n👁 Em babete 6,678 car bînrawe\nدواڕۆژ، بورهان یەحیا ب گۆرەی دوماهی ئامارێن دەست [ Zortir... 👁] ✖ ✖ ✖ 0 0 ✔ 91% ✍ H.B. 5-6-2017 22:47:03\n📊 40 کچ و ژن ل چاکسازییا دهۆک گرتینه Amar u Rapirsî\n📅 Katî tomarkrdin Oct 28 2018 9:08AM\n👁 Em babete 2,718 car bînrawe\nرێڤەبەرێ چاکسازییا سنێلان و ژنان ل دهۆک راگەهاند: [ Zortir... 👁] ✖ ✖ 0 1 ✔ 99% ✍ H.B. 28-10-2018 9:08:00\n📊 500 زێدەگاڤیێن سەر باژێڕڤانییا دهۆک هاتینە هەلگرتن Amar u Rapirsî\n📅 Katî tomarkrdin Jan 12 2018 8:49AM\nدواڕۆژ، بورهان یەحیا سەرۆکاتییا باژێڕڤانییا دهۆک [ Zortir... 👁] ✖ ✖ ✖ 0 1 ✔ 91% ✍ H.B. 12-1-2018 8:49:58\n📊 55 هزار قوتابیێن ئیراقێ ل قوتابخانەیێن دهۆک دخوینن Amar u Rapirsî\n📅 Katî tomarkrdin Apr 27 2018 3:17PM\n👁 Em babete 3,191 car bînrawe\nدواڕۆژ، بورهان یەحیا رێڤەبەرێ گشتیێ پەروەردا پارێ [ Zortir... 👁] ✖ ✖ ✖ 0 0 ✔ 95% ✍ H.B. 27-4-2018 15:17:41\n📊 6000 پەککەفتیێن دهۆک د رەوشەکا خراب دانە Amar u Rapirsî\n📅 Katî tomarkrdin Nov 22 2016 11:37AM\n👁 Em babete 7,109 car bînrawe\nدواڕۆژ, شیمال بەرچى سەرۆکێ کۆمەلا ژین یا پەککەفتی [ Zortir... 👁] ✖ ✖ ✖ 0 0 ✔ 91% ✍ H.B. 22-11-2016 11:37:13\n📊 64% ژ زەڤیێن مینرێژکرى ل دهۆک نەهاتینە پاقژکرن Amar u Rapirsî\n📅 Katî tomarkrdin Apr 5 2018 9:16AM\n👁 Em babete 2,850 car bînrawe\nدواڕۆژ، بورهان یەحیا رێڤەبەرییا گشتییا کاروبارێن [ Zortir... 👁] ✖ ✖ ✖ 0 0 ✔ 93% ✍ N.I. 5-4-2018 9:16:04\n📊 67 هەزار قوتابی ئاوارە لەنێو کەمپەکانی دهۆکدا دەخوێنن Amar u Rapirsî\n📅 Katî tomarkrdin Nov 15 2017 1:08PM\n👁 Em babete 3,834 car bînrawe\nلە سنووری پارێزگای دهۆک 66 قوتابخانە لەنێو 27 کەمپ [ Zortir... 👁] ✖ ✖ ✖ 0 0 ✔ 93% ✍ H.B. 15-11-2017 13:08:09\n| Katî afrandinî lapere: 6,131 çirke!


ناوه‌ڕۆكى كۆبوونه‌وه‌ى ئه‌نجوومه‌نى وه‌زیران\n:: PM:04:37:09/10/2019 \nئه‌مڕۆ چوارشه‌م ئه‌نجوومه‌نی وه‌زیرانی هه‌رێمی كوردستان به سه‌رپه‌رشتی مه‌سروور بارزانی سه‌رۆكی ئه‌نجوومه‌نی وه‌زیران و ئاماده‌بوونی قوباد تاڵه‌بانی جێگری سه‌رۆك وه‌زیران كۆبووه‌وه.\nئه‌نجوومه‌نی وه‌زیران پشتگیریی بۆ سه‌رۆك وه‌زیرانی عێراق عادل عه‌بدولمه‌هدی ده‌ربڕی\nبه‌گوێره‌ى ڕاگه‌یه‌نراوێكى حكوومه‌تى هه‌رێم، له كۆبوونه‌وه‌كه‌دا سه‌رۆكی ئه‌نجوومه‌نی وه‌زیران تیشكی خسته‌سه‌ر گۆڕانكاری و په‌ره‌سه‌ندنه‌كانی ئه‌مدواییه‌ی عێراق و سووریا. له‌باره‌ی خۆپێشاندانه‌كانی عێراق، سه‌رۆكی ئه‌نجوومه‌نی وه‌زیران دووپاتى كرده‌وه كه له كاتێكدا پشتگیریی له داوا ره‌وا و یاساییه‌كانی خۆپێشانده‌ران ده‌كه‌ین كه به شێوازێكی ئاشتییانه و مه‌ده‌نییانه پێشكه‌شی بكه‌ن. له هه‌مان كاتدا ئه‌نجوومه‌نی وه‌زیران پشتگیریی بۆ سه‌رۆك وه‌زیرانی عێراق عادل عه‌بدولمه‌هدی ده‌ربڕی بۆ چاره‌سه‌ركردنی كێشه‌كان.\nسه‌رۆك وه‌زیران هه‌روه‌ها تیشكی خسته‌سه‌ر سه‌ردانی گرنگی سێرگی لاڤرۆڤ وه‌زیری ده‌ره‌وه‌ی رووسیا بۆ هه‌رێمی كوردستان كه له‌گه‌ڵ شاندێكی باڵای دیپلۆماتكار و خاوه‌نكارانی رووسی هاتبوو.\nپێویسته كێشه‌كان به رێی گفتوگۆ و ئاشتییانه چاره‌سه‌ر بكرێن\nله‌باره‌ی په‌ره‌سه‌ندنه‌كانی دۆخی سووریاش، سه‌رۆكی ئه‌نجوومه‌نی وه‌زیران ئاماژه‌ی به‌وه دا كه ئاڵۆزتربوونی دۆخی باكوری رۆژهه‌ڵاتی سووریا كاریگه‌ری و ده‌رئه‌نجامه نه‌رێنییه‌كانی ته‌نیا له چوارچێوه‌ی سنووری سووریادا نامێنێته‌وه و ده‌بێته هۆی ئاواره‌بوونی به هه‌زاران خه‌ڵك و به‌شێكی زۆریشیان په‌نا بۆ هه‌رێمی كوردستان ده‌هێنن. بۆیه پێویسته كێشه‌كان به رێی گفتوگۆ و ئاشتییانه چاره‌سه‌ر بكرێن و بڕیاری تاكلایه‌نه‌ی سه‌ربازی له به‌رژه‌وه‌ندی هاووڵاتییانی ناوچه‌كه‌دا نییه.\nهاوكات رێبه‌ر ئه‌حمه‌د وه‌زیری ناوخۆی هه‌رێمی كوردستان راپۆرتێكی وردی له‌باره‌ی ئاماده‌كاری و پێداویستییه‌كانی ئه‌گه‌ری هاتنی شه‌پۆلی په‌نابه‌ران له سووریاوه بۆ هه‌رێمی كوردستان خسته‌ڕوو. داواش له كۆمه‌ڵگه‌ی نێوده‌وڵه‌تی و نه‌ته‌وه یه‌كگرتووه‌كانیش كرا كه به‌رپرسیارێتی خۆیان له ئه‌ستۆ بگرن له هاوكاریكردنی هه‌رێمی كوردستان بۆ میوانداریكردنی شه‌پۆلی نوێی په‌نابه‌رانی سووریا.\nهه‌روه‌ها له كۆبوونه‌وه‌كه‌دا كوێستان محه‌مه‌د وه‌زیری كار و كاروباری كۆمه‌ڵایه‌تی راپۆرتێكی له‌باره‌ی پێشنیاره‌كانی وه‌زاره‌تیان بۆ پشتیوانی سندووقی خانه‌نشینی و ده‌سته‌به‌ری كۆمه‌ڵایه‌تی خسته‌ڕوو.\nئه‌نجوومه‌نی وه‌زیران وه‌زیره پێوه‌ندیداره‌كانی راسپارد بۆ دانانی میكانیزمی پێویست بۆ گره‌نتیكردنی ده‌سته‌به‌ری كرێكاران و پێدانی پاره‌ی به‌شدارییه‌كانی كرێكاران به‌گوێره‌ی یاسای خانه‌نشین و ده‌سته‌به‌ركردنی كۆمه‌ڵایه‌تی بۆ كرێكاران. ئه‌مه‌ش به‌شێكه له كارنامه‌ی كابینه‌ی نۆیه‌می حكوومه‌تی هه‌رێمی كوردستان به ئاراسته‌ی هاندانی هاووڵاتییانی هه‌رێمی كوردستان بۆ كاركردن له كه‌رتی تایبه‌ت له رێگه‌ی پاراستنی ماف و شایسته‌كانیان.\nپوخته‌ى ناوه‌ڕۆكى كۆبوونه‌وه‌كه‌ى ئه‌مڕۆى ئه‌نجوومه‌نى وه‌زیران:\n• ئه‌نجوومه‌نی وه‌زیران پشتگیریی بۆ سه‌رۆك وه‌زیرانی عێراق عادل عه‌بدولمه‌هدی ده‌ربڕی بۆ چاره‌سه‌ركردنی كێشه‌كان.\n• ئاڵۆزتربوونی دۆخی باكوری رۆژهه‌ڵاتی سووریا ده‌رئه‌نجامه نه‌رێنییه‌كانی ته‌نیا له چوارچێوه‌ی سنووری سووریادا نامێنێته‌وه.\n• دانانی میكانیزمی پێویست بۆ گره‌نتیكردنی ده‌سته‌به‌ری كرێكاران و پێدانی پاره‌ی به‌شدارییه‌كانی كرێكاران.\nده‌قی راگه‌یه‌نراوێكی گرنگی ئه‌نجوومه‌نی ئاسایشی هه‌رێمی كوردستان.. چه‌ندان پیلان پووچه‌ڵ كرا\nکۆمەڵ: ناكرێت په‌كه‌كه له‌سه‌ر حسابى هه‌رێم خۆى پێبگه‌یه‌نێت\nقۆناغی سێیەمی گفتوگۆی هەسەدە و ئەنەكەسە لەبارەی گەڕانەوەی پێشمەرگەی رۆژ دەبێت


ئیسرائیل: سزاكانی ئابووری لەماوەی ساڵێكدا رژێمی ئیران دەڕووخێنن\nیوفال شتاینتس، وەزیری وزەی ئیسرائیل رای گەیاند كە ئەو پاڵەپەستۆ ئابوورییەی خراوەتە سەر تاران، دەتوانێت لە ماوەی ساڵێكدا رژێمی ئەو وڵاتە بڕووخێنێت.\nشتاینتس لە سەنتەری ئۆرشەلیم بۆ كاروباری كۆمەڵگا و دەوڵەت لە قودس گوتی، ئەو پاڵەپەستۆ ئابوورییەی لەسەر تاران هەیە، دەتوانن رژێمی ئایەتوڵا عەلی خامنەیی لە ماوەی تەنیا ساڵێكدا بڕووخێنن، ئەوەیش دوای پاشەكشەی ئەمەریكا لە رێككەوتنی ئەتۆمی لەگەڵ ئێران لە ئایاری رابردوودا.\nئەمڕۆ سەنتەری ئۆرشەلیم كۆڕێكی فرەوانی بەناونیشانی "ئایا ئێران بەڕێگەوەیە بەرەو داڕووخانی ئابووری؟"، بەپێی قسەی بەشدارانی كۆڕەكە ئەگەر هەیە رژێمی ئێران لە ماوەی تەنیا ساڵێك بێتە رووخان ئەگەر سزاكانی ئابووری لەسەر بەردەوام بێت، هەروەها واشنتن بەردەوامە لە هەوڵەكانی بۆ لەناوبردنی كورەی ئەتۆمی ئێرانی ئەگەر كارەكە پێویست بە هێرشی سەربازیش بكات.\nزیاتر گوتی، ئێران سەرپشكە لە گەڕانەوە بۆ مێزی گفتوگۆ یان بەردەوامیی پاڵەپەستۆی ئابووری لەسەری و رووبەڕووبوونەوەی سزاكان و چۆكدادان لەبەردەم ئەمەریكا و ئاماژەی كرد كە لووتكەی ئەمەریكا و كۆریای باكور كاریگەری گەورەی بۆ سەر ئێران هەبوو.


سلێمانی: پۆستەرێكی تایبەت بە خۆپارستن لە بومەلەرزە بڵاودەكرێتەوە\nهەواڵ / کوردستان :: 15/01/2018 :: 3097 جار بینراوە\nتاگ :: بومەلەرزە سلێمانی\nبەمەبەستی خۆپاراستن لەكاتی روودانی بوومەلەرزە، قائیمقامیەتی سلێمانی بەهاوكاری كەسانی پسۆر و شارەزای كەشناسی و بوومەلەرزەزانی، پۆستەری ڕێنمایی تایبەت بە بوومەلەرزە بڵاودەكاتەوە.\nئاوات محەمەد قائیمقایمی سلێمانی بە دواڕژی وت "پۆستەری چۆنیەتی مامەڵەكردنی دروست لەكاتی روودانی بومەلەرزە كەبەهاوكاری كەسانی پسپۆر و شارەزای بواری كەشناسی و بومەلەرزە و لەلایەن قائیمقامیەتی سلێمانیەوە چاپ و بڵاو دەكرێتەوە، ڕێنمایی هاوڵاتیان دەكات بەخۆپاراستنیان لەكاتی ئەو رووداوە سروشتییەدا".\nرێنماییە چاپكراوەكە بەوێنەی گوزارشتی دەوڵەمەند كراوە تا تێگەشتن لێی ئاسانتر بێت و هاوكار بێت بۆ ئەوكەسانە توانای خوێندنەوەیان نیە، هاوكات بەپێی شوێنەكان رێنماییەكان پۆلێنكراوە چونكە (ماڵەوە، ناو ئۆتۆمبیل و قوتابخانە و فەرمانگەكان) هەریەكەو رێنمایی تایبەت بەخۆی هەیە، كەپێویستە لەوكاتەدا هاوڵاتیان ئەو رێنماییانە جێبەجێی بكەن بۆئەوەی بەكەمترین زیان لە بوومەلەرزەكە دەربازبن.\nقائیمقامیەتی قەزای مەڵبەندی سلێمانی بەهاوكاری بەرێوەبەرایەتی كەشناسی و بوومەلەرزەی سلێمانی، پۆستەری رێنمایی تایبەت بە بوومەلەرزەی چاپ كردووە و لە شوێنە گشتی و دامودەزگا حكومیەكان و خوێندنگەكان بڵاو دەكرێتەوە تا هاوڵاتیان سوودی لێوەرگن و لەكاتی روودانی بومەلەرزەدا بەئارامی هەڵسوكەوت بكەن و هیچ كەسێك توشی شلەژان نەبێت.


كۆنفرانسی ساڵانەی ئەندامانی كۆمەڵە لەئاڵمان بەڕێوەچوو - کۆمەڵەی زەحمەتکێشانی کوردستان\nرۆژی یەکشەمە ٢٦ ی فێبریوار ٢٠١٧ لە شاری کۆڵن کۆنفرانسی ساڵانەی ریکخراوی ئاڵمانی کۆمەڵەی زەحمەتکیشانی کوردستان بە بەشداری ئەندامانی کۆمەڵە لەو وڵاتە سەرکەوتووانە بەڕێوەچوو.\nسەرەتا بە سرودی بانگەواز و دەقەیەک بێدەنگی بۆ رێزگرتن لە یادی گیانبەختکردوانی کۆمەڵەو رێبازی ئازادی و سوسیالیزم دەستی پێکرد.\nدواتر دەستەی بەڕێوەبەری کۆنفرانس ئەجەندای دانیشتنەکەیان راگەیاند و سەرەتا کۆمیتەی ئاڵمانی کۆمەڵە راپۆرتێکی لە سەر هەڵسووڕانەکانی خۆیان و دەورونەخشیان لە پرسەجۆربەجۆرەکان کە پێوەندییان بە کۆماری ئیسلامی و پرسی کوردستانەوە هەبوو پێشکەش بە بەشداربووانی کۆنفرانس کرد و پاشان کات درا بە بەشداران بۆ هەڵسەنگاندنی راپۆرتەکە. هاوڕێیانی بەشدار بە وردی سەرنج و رخنەو تێبینی خۆیان لە سەر دەورو نەخشی هەڵسووڕاوانی کۆمەڵە لە وڵاتی ئاڵمان باس کرد و دواتر هاوڕێ عومەر ئیلخانی زادە قسەوباسێکی لە سەر ئەرکەکانی داهاتووی کۆمەڵە بە تاێبەت لە ئاڵمان پێشکەش کردو چەند پێشنیارێکی بۆ کەڵک وەر گرتنی باش لەو هیزو وزەیە کە کۆمەڵە بەدیاری کراوی لە ولاتی ئاڵمان هەیەتی باس کرد و کۆمێتەی ئاڵمانی راسپارد تا تێکۆشن بۆ بەسەرەنجام گەیاندنیان.\nدواتر کۆنفرانس چووە سەر پرسی هەڵبژاردن و لە گەنگەشەیەکی هاوڕێیانەو لێواو لێو لە بەرپرسایەتی سەرەنجام لیستی کاندیداتۆری کرایەوەو ئەم پرسەش بە هەڵبژاردنی پێنج کەس لە هاوڕێیان بۆ کۆمیتەو یەک نەفەر وەک راوێژکار کۆتایی ئەجەندای کۆنفرانسەکە بوو.\n2017/02/27 /by عەتا\nپەیامی سەرەخۆشی كۆمەڵە بە بۆنەی شەهیدبوونی پێشكەشكارێكی كەناڵی رووداو... بە بەشداری كۆمەڵە كۆنگرەی ئینترناسیۆناڵی سوسیالیست دەستی بەكاركرد...